הוועדה המיוחדת לזכויות הילד, כנסת 19, פרוטוקול מספר 53, 2014-02-18 11:00

אורלי לוי אבקסיס: בוקר טוב, אנחנו פותחים את ישיבת הוועדה המיוחדת לזכויות הילד.

אורלי לוי אבקסיס: היום ה-18 בפברואר 2014, י"ח באדר א' התשע"ד.

אורלי לוי אבקסיס: הנושא שעל סדר היום הוא החזרת שירותי בריאות התלמיד לידי המדינה, הרפואה המונעת לילדי ישראל.

אורלי לוי אבקסיס: בצר לי, שנה אחר שנה, ועדה אחרי ועדה, מסקנות אחרי מסקנות, דוחות מבקר המדינה, רודפים אחד אחרי השני, מסקנות של בג"ץ על השירות הלקוי שתלמידי וישראל זוכים לו, וכאילו שום דבר לא מחלחל.

אורלי לוי אבקסיס: אם היינו מוכיחים שבנושא של החזרת השירות הזה לידי המדינה יש הוצאות כספיות שקשה לעמוד בהן, שהתקציב לא מאפשר, עוד היה אפשר לומר שיש דיון ענייני, אבל גם כאשר אנחנו באים לנסות ולבדוק את העלויות מול התועלת, גם כאן הנתון אומר שהשירות הזה חייב לחזור לידי המדינה, המדינה שניסתה לחסוך.

אורלי לוי אבקסיס: בניגוד לכל הדעות של המומחים – הן של משרד הבריאות, הן של ארגוני הרופאים למיניהם, הן של האחיות – מדינה, כאשר היא רוצה להפריט, היא מייבשת שירות מסוים ואחר כך אומרת שהוא לא מספיק יעיל ואז מוציאה אותו החוצה.

אורלי לוי אבקסיס: בנושא הזה אפילו הפן הכלכלי עבד לרעת האוצר.

אורלי לוי אבקסיס: האוצר ניסה לחסוך, הוציא החוצה והעלות עלתה בלמעלה מעשרים מיליון שקלים בשנה והתוצאה עלייה גבוהה מאוד בהוצאות וירידה קשה ביותר בשירות.

אורלי לוי אבקסיס: כאשר אנחנו מדברים על שירות, שירות למי?

אורלי לוי אבקסיס: שירות לתלמידים, לילדים, לדור העתיד של מדינת ישראל.

אורלי לוי אבקסיס: אני מרגישה שאנחנו חוזרים על הדברים האלה וחברי הכנסת שיושבים כאן באים לכאן שנה אחר שנה ופעם אחר פעם מבקשים מאתנו להמתין כי תכף ישתנו הדברים.

אורלי לוי אבקסיס: קצת לפני שנה, בטרם יצאנו לפגרה, הצעת החוק של כל חברי ועדת העבודה, הרווחה והבריאות, הצעת חוק שלי, הצעת חוק נפרדות, ישבו בוועדת שרים לענייני חקיקה ואמרו לנו לחכות כי נראה מה יהיה עם הפיילוט בדרום.

אורלי לוי אבקסיס: לפחות המאבק הצליח להשיג איזושהי נקודה קטנה מאוד, אבל אל תטעו כי למה התחיל הפיילוט בדרום?

אורלי לוי אבקסיס: כי אף מפעיל, אפילו בהפרטה, לא רצה להיכנס ולתת את השירותים בדרום כי זה קשה יותר, העלות שם גדולה יותר וכנראה הרווח שלו לא היה מי יודע מה.

אורלי לוי אבקסיס: השורה התחתונה היא ששם היה מחסור מאוד גדול בחיסונים וברפואה מונעת.

אורלי לוי אבקסיס: אני לא אשכח את זה שקראו בחדשות להורים להביא את הילדים לתחנות כאלו ואחרות, בחלק מהמקרים תחנות ניידות, ואנחנו גילינו שהורים נאלצו לנסוע עשרות קילומטרים בזמן החופש הגדול בדרום כדי לתת לילדים את מה שאמורים היו לקבל בשנת הלימודים של השנה החולפת.

אורלי לוי אבקסיס: המבצע הזה היה הכרחי שאם לא כן, אותם ילדים גם לא היו מקבלים את זה ומי יודע איזה מחלות היו פורצות ועם מה היינו צריכים להתמודד.

אורלי לוי אבקסיס: אבל חברים, בזה זה לא נגמר.

אורלי לוי אבקסיס: אנחנו צריכים להבין שהמקצוע הזה הפך להיות מקצוע במצוקה.

אורלי לוי אבקסיס: כשאני מדברת על המקצוע הזה, זה מקצוע אחיות בריאות התלמיד ולא סתם זה כך.

אורלי לוי אבקסיס: כאשר מעבירים אותן מזכיין אחד לזכיין שני, כאשר התנאים שלהן מורעים, כאשר הן צריכות לנסוע קילומטרים על גבי קילומטרים, כאשר שמים להן שעון עצר ואומרים להן שתוך עשרים שניות הן צריכות להספיק את כל הבדיקות וגם לחסן, שלא נדבר על איך הן תופסות את הילדים ונותנות להן את החיסון כי אין ברירה אחרת כי השעון מתקתק ואיזה טראומה זה יוצא בקרב הילדים והפחד מפני איש מקצוע ומפני האחיות בכלל.

אורלי לוי אבקסיס: אני יכולה להעיד על כך מניסיוני עם הבת שלי.

אורלי לוי אבקסיס: בשורה התחתונה, בתנאים האלה אחיות בריאות הציבור עשו הסבה מקצועית.

אורלי לוי אבקסיס: אם לא נטפל בזה עכשיו, גם אם וכאשר נחליט להחזיר את השירות הזה לידי המדינה, לא יהיו מי שיוכל להעניק את השירות הזה.

אורלי לוי אבקסיס: אנחנו רוצים כאן תשובות ואני מקווה מאוד שיהיו תשובות.

אורלי לוי אבקסיס: אנחנו נשמע את עמדת הסתדרות הרופאים בנושא ונרצה לקבל נתונים מה תהיה העלות למדינה אם נחזיר את השירות.

אורלי לוי אבקסיס: אני פונה לנציגי משרד הבריאות.

אורלי לוי אבקסיס: לנו ידוע שבמשרד הבריאות יש מחקר פנימי על שירות בריאות התלמיד אבל משום מה הוא לא זוכה לפרסום, משום מה יש אינטרס למשרד הבריאות להשאיר אותו מתחת לרדאר וכאן אנחנו רוצים לדעת על מה ולמה.

אורלי לוי אבקסיס: מאחר שיש לי בקשה של חברי הכנסת שצריכים להגיע לוועדות נוספות, נתחיל עם דב חנין ומיד אחריו נציג הסתדרות הרופאים, דוקטור יצחק זיו-נר, ממלא מקום וסגן יושב ראש הסתדרות הרופאים.

אורלי לוי אבקסיס: ניתן את רשות הדיבור לפרופסור שלמה וינקר, יושב ראש איגוד רופאי המשפחה ואחר כך ניתן את רשות הדיבור למוריה אשכנזי.

אורלי לוי אבקסיס: כאמור, נתחיל עם דבריו של חבר הכנסת דב חנין שפעיל מאוד בנושא הזה.

דב חנין: תודה גברתי יושבת הראש.

דב חנין: ביום הזה אנחנו מציינים בכנסת את יום הבריאות.

דב חנין: אני חושב שאין מתאים יותר מאשר להתחיל את שורת הדיונים שאנחנו מקיימים היום בוועדות, ובהמשך גם במליאה, בעיסוק בסוגיה החשובה הזאת.

דב חנין: זאת ההזדמנות, גברתי יושבת הראש, להודות לך על הפעילות הנחרצת, הנמשכת והעקבית שלך בסוגיה המורכבת והקשה הזאת.

דב חנין: גבירותיי ורבותיי, אני חושב שאת כל הסוגיה אנחנו יכולים לסכם בשש מלים, ואני אנסה לסכם אותה בשש מלים, אבל מאחורי כל מילה עומד קצת פירוט, ברשותכם.

דב חנין: המילה הראשונה בה צריך להתחיל היא המילה בריאות.

דב חנין: כאשר אנחנו מדברים על בריאות, אין נכון יותר מאשר לקדם בריאות מונעת, אין נכון יותר מאשר להציע בריאות מונעת לילדים, אין נכון יותר מאשר לייצר מערכת של בריאות מונעת במקום שמדינת ישראל ידעה בעבר לייצר מערכת טובה ואיכותית, אפילו בקנה מידה עולמי של בריאות מונעת באמצעות שירותי הרפואה, שירותי הבריאות, שניתנו במערכות החינוך של מדינת ישראל.

דב חנין: אם כן, המילה הראשונה ממנה צריך להתחיל היא המילה בריאות.

דב חנין: המילה השנייה בה צריך להמשיך היא המילה ילדים.

דב חנין: אנחנו מדברים כאן על ילדים, על הגנתם של ילדים, על איך נראית הבריאות המונעת בבית הספר אבל לא רק הבריאות המונעת במעגל הצר אלא במעגל הרחב.

דב חנין: אחות בית הספר, מוסד כל כך חשוב.

דב חנין: לפנינו הדברים שאמרה נשיאת בית המשפט העליון בבג"ץ לנדאו, דברים שחלקנו זוכרים אותם עדיין ממערכת החינוך, על כך שכל אדם בוגר שהתחנך במדינת ישראל זוכר את אחות בית הספר ואת המעמד שהיה לאחות במוסדות החינוך, הן לעניין מתן עזרה ראשונה והן לעניין רפואה מונעת.

דב חנין: אחות בית הספר במדים הירוקים שלצווארה הלבן סיכה שהייתה סמל מזהה, הייתה מוסד חיוני בכל בית ספר.

דב חנין: כל תלמיד ותלמידה בגיל הרך ובגיל ההתבגרות מצאו אוזן קשבת אצל האחות.

דב חנין: ילד או ילדה אשר חשו בכאב ראש או בכאב בטן או במצוקה כלשהי, חדר האחות היה להם למקלט.

דב חנין: אלה הם דברים שחלקנו עוד זוכרים מבית הספר אבל הילדים שלנו היום לא חווים אותם והגיע הזמן להחזיר לילדים שלנו את השירות הראוי, המקסים, החשוב והחיוני הזה.

דב חנין: זה קשור לבריאות, זה קשור גם למניעת אלימות, זה קשור למניעת הזנחת ילדים, זה קשור לאופן שבו אנחנו מתייחסים לילדים בישראל.

דב חנין: אם כן, המילה השנייה היא המילה ילדים.

דב חנין: המילה השלישית היא המילה עובדות או עובדים.

דב חנין: האחיות הפכו למכונות של חיסונים.

דב חנין: האם אנחנו חושבים שכך אנחנו רוצים לראות את המעמד של האחות בבית הספר, כשהן רצות מבית ספר לבית ספר וצריכות לספק איזושהי מכסה של חיסונים במשך היום?

דב חנין: זה נכון?

דב חנין: זה ראוי?

דב חנין: זה רציני?

דב חנין: זה אפשרי?

דב חנין: זה מאפשר למערכת הבריאות לטפל במצבים קיצוניים כמו שהאחיות יודעות לטפל כשיש לנו מערכת ציבורית ראויה ורצינית בתחום הזה?

דב חנין: המילה הרביעית היא המילה דמוקרטיה כי גברתי יושבת הראש, כמו שבצדק את אמרת, הוועדות הרי עוסקות בזה וכשאנחנו יושבים בוועדה הזאת או יושבים בוועדת העבודה והרווחה, כולנו מאוחדים סביב לשולחן, גם חברי כנסת שלא נמצאים כאן היום, שזה דבר נכון, זה דבר ראוי, זה דבר שמתבקש.

דב חנין: אומר מבקר המדינה דברים נוקבים בעניין הזה.

דב חנין: כותב בית המשפט העליון דברים נוקבים בעניין הזה ולמרות זאת עד היום הכיוון הזה לא זז.

דב חנין: בפועל הוא לא זז.

דב חנין: דמוקרטיה אומרת שנבחרי הציבור, מבקר המדינה, בית המשפט העליון וכל המוסדות המכובדים האלה ביחד צריכים לייצר את השינוי בכיוון שכולנו מסכימים עליו.

דב חנין: המילה החמישית, ואת הזכרת את זה גברתי היושבת ראש, היא המילה כלכלה.

דב חנין: כסף.

דב חנין: זה גם עולה לנו יותר.

דב חנין: אחרי כל הדברים הערכיים והמהותיים שאמרנו, בסוף ההפרטה הזאת עולה לנו יותר.

דב חנין: אנחנו משלמים יותר על שירות פחות טוב.

דב חנין: למה?

דב חנין: המילה השישית האחרונה אותה אנחנו צריכים לציין היא המילה שותפות, ואם תרצו נוסיף למילה הזאת גם את המילה מאבק.

דב חנין: נמצאים כאן מסביב לשולחן הזה גם חברי כנסת אבל יותר חשוב, נמצאות אתן, נציגות האחיות, הסתדרות האחיות, מוריה שמובילה את המאבק הזה באמת באנרגיה ובמסירות בלתי רגילה, ההסתדרות הכללית שמתייצבת, ההסתדרות הרפואית שההתייצבות שלה בדיון הזה היא מאוד חשובה והיא מעידה באמת על ראייה רחבה והבנה של התפקיד של המערכת הרפואית.

דב חנין: אם את השותפות הזאת אנחנו נוכל לתרגם למאבק אפקטיבי, אנחנו יכולים לנצח כי הצד השני לא רק שוגה ערכית אלא הצד השני גם טועה תקציבית, הצד השני בעצם מייצר חלופה שהיא לא ריאלית למערכת הבריאות, למערכת החינוך ולכן אנחנו יכולים לנצח.

דב חנין: הדיון הזה התכנס סביב הצעתך, גברתי יושבת הראש, הצעת החוק שאני מקווה שאנחנו כולנו נתלכד – אופוזיציה וקואליציה – מאחוריה כדי לנסות להעביר אותה.

דב חנין: אני חושב שאנחנו צריכים להבין שזה לא הולך להיות פשוט מכיוון שעדיין ישנם גורמים שלמרות שהצדק אתנו וגם ההיגיון אתנו, הם עדיין לא השתכנעו לא בצדק ולא בהיגיון.

דב חנין: במצבים כאלה אין ברירה אלא להיכנס למאבק, לעימות ובעימות הזה אנחנו ננצח אם נדע להמשיך את המאבק הזה בשותפות, בעבודה משותפת, בנחישות ובלי לוותר על העיקרון.

דב חנין: לילדים שלנו מגיע יותר, למערכת הבריאות מגיע יותר, לאחיות בתי הספר מגיע יותר, לדמוקרטיה מגיע יותר ואפילו לתקציב המדינה מגיע יותר.

דב חנין: נוכל לעשות זאת.

דב חנין: תודה.

אורלי לוי אבקסיס: תודה רבה לך חבר הכנסת דב חנין.

אורלי לוי אבקסיס: רק כדי לעדכן, באמת הצעת החוק הזאת עלתה שוב בוועדת השרים האחרונה.

אורלי לוי אבקסיס: התבשרתי שאם אני לא דוחה אותה בהצבעה, היא תזכה להתנגדות גורפת של משרד החינוך, הבריאות והאוצר.

אורלי לוי אבקסיס: זה קצת אבסורד כי כאשר אני דיברתי עם העובדים המקצועיים – הן של משרד החינוך והן של משרד הבריאות – הייתה תמיכה פה אחד.

אורלי לוי אבקסיס: אני מאמינה שנגיע לכמה סיכומים בהמשך, אפילו בהחלה הדרגתית, אבל צריך להתחיל ולהביא א השינוי.

אורלי לוי אבקסיס: יש לנו זמן להידברות ואני מציעה לכל חברי הכנסת, אלה שיש להם הצעת חוק דומה בעניין, להעלות אותה לוועדת שרים כדי שתדון בכל ההצעות יחד ונמצא את הנתיב הנכון לתקן את העוולה הזאת.

אורלי לוי אבקסיס: דוקטור יצחק זיו-נר, ממלא מקום וסגן יושב ראש ההסתדרות הרפואית, בבקשה.

<יצחק זיו-נר: תודה.

<יצחק זיו-נר: אני חושב שאנחנו עוסקים בנושא מאוד מאוד חשוב, כפי שציינה יושבת ראש הוועדה.

<יצחק זיו-נר: אני זוכר את הימים, כסטודנט באוניברסיטת בן גוריון בבאר-שבע, אז יצאתי עם הצוות של האחיות לבתי הספר, לכפרים של המגזר הבדואי, והתפארנו בכך שתמותת תינוקות בישראל היא נמוכה ושבריאות האוכלוסייה בישראל היא גבוהה, תוחלת החיים גבוהה, אולי כתוצאה מהשקעה בחיי הילדים.

<יצחק זיו-נר: אנחנו מדברים על איזשהו רצף שניתקו אותו באיזשהו שלב ממניעים שלגמרי לא ברורים לי.

<יצחק זיו-נר: אם בעבר שילמו כחמישים מיליון שקלים לנושא הזה של בריאות התלמיד, הרי שעם ההפרטה וההעברה לקבלנים פרטיים – הכפילו את הסכום והגיעו לכדי מאה מיליון שקלים.

<יצחק זיו-נר: קודם לכן, אם הייתה לנו אחות לכאלפיים תלמידים, שזה מאמץ לא קטן אבל בואו נגיד שזה יותר שפוי, היום עם ההפרטה הזאת שעלתה פי שתיים, הגענו למצב של אחות ל-5,000 תלמידים.

<יצחק זיו-נר: אין סיכוי בעולם שאחות כזאת תוכל להכיר את התלמידים, לדעת את מי היא חיסנה ואת מי היא לא חיסנה.

אורלי לוי אבקסיס: אני אתקן את הסכום המוצע היום לאחר ההפרטה.

אורלי לוי אבקסיס: התקציב השנתי הוא 149 מיליון ו-520 אלף שקלים.

<יצחק זיו-נר: תודה על הדיוק.

<יצחק זיו-נר: אני רוצה להדגיש שאנחנו לא מדברים רק בחיסונים, אם כי גם בזה יש לנו נתונים מאוד ברורים שהחברות הקבלניות הללו לא עמדו במכסת החיסונים ומיום שניקח את דוגמת מחוז דרום, שכפי שאמרה בצדק יושבת ראש הוועדה, זה ניתן להם כי אף אחת מהחברות הפרטיות לא רצתה.

<יצחק זיו-נר: הן רצו את אזור תל אביב, הן רצו את אזור הצפון ואת האזורים הסוציו אקונומיים הטובים והנוחים.

<יצחק זיו-נר: לקחו את האתגר של הנגב, שם יש לנו אוכלוסייה שפרוסה על שטח גיאוגרפי מאוד גדול ונרחב, יש לנו אוכלוסייה עם בעיות סוציו אקונומיות, עם מגזרים שונים ותרבויות שונות, לקחו את האוכלוסייה הזאת ומיום שנכנסו – ואני מדבר על השנה האחרונה – פתאום שיעורי החיסון שהגיעו אחרי פיגור של שני שליש שנה לכשלושים אחוזים, פחות משלושים אחוזים, האחיות הדביקו את זה לכדי 88 אחוזים ולכדי תשעים אחוזים.

<יצחק זיו-נר: זאת אומרת, בזמן קצר, לא זו בלבד שעמדו במכסות אלא שהן גישרו בתקופה קצרה על הפער שנוצר בתקופה שזה ניתן על ידי החברה הפרטית.

<יצחק זיו-נר: אני רוצה להדגיש שתפקידה של האחות ושל הרופא במערכת של בריאות התלמיד הוא לחנך לבריאות ולא רק חיסונים.

<יצחק זיו-נר: זה להשקיע בנושא של הסברה למה אלכוהול לא טוב, למה עישון לא טוב, למה סמים זה רע, לאתר אלימות, לעשות את כל הדברים המונעים שאני הכרתי כילד בבית ספר.

<יצחק זיו-נר: לזכור שילד, ילדה, נער ונערה בריאים הם מבוגרים שבריאים להרבה שנים אחר כך כאזרחים במדינת ישראל.

<יצחק זיו-נר: אני אתן דוגמה לאבסורד הנורא.

<יצחק זיו-נר: כיוון שלא היה רצף והתפארו בכך שיש חברה שעשתה מחשוב מאוד יפה, באו וראו ילד ובדקו את אחוזון הגדילה שלו.

<יצחק זיו-נר: נגיד שהוא נמצא בתחום התקין אבל זאת מדידה בודדת ואין לה משמעות אם לא מסתכלים על רצף, מכיוון שאם הרבה שנים הוא היה באחוזון גבוה ועכשיו במדידה הנוכחית הוא עדיין באחוזון שייחשב לתקין, אבל לא רואים את השבירה מהעקומה שצריך להעלות דגל אדום ולשאול מה קרה כאן.

<יצחק זיו-נר: צריך לבחון מה קרה.

<יצחק זיו-נר: אם אין רצף, אם האחות לא מכירה את התלמיד, אם אין גיליון שמלווה מטיפת חלב דרך בית הספר ודרך כל החיים האלו, אנחנו נמצאים מול שוקת שבורה ואנחנו במו ידינו מנסים באיזשהו מתאר של שיפור.

<יצחק זיו-נר: אנחנו מוסיפים המון כסף ומקבלים המון פחות.

<יצחק זיו-נר: אם חבר הכנסת דב חנין אמר שאנחנו יכולים לנצח, אני חושב שאנחנו צריכים להגיד שאנחנו חייבים לנצח.

<יצחק זיו-נר: אין דרך אחרת.

<יצחק זיו-נר: זאת הדרך האחת והיחידה ואנחנו חייבים לעמוד על זה.

אורלי לוי אבקסיס: תודה רבה.

אורלי לוי אבקסיס: חברת הכנסת פנינה תמנו-שטה.

אורלי לוי אבקסיס: אחריך פרופסור שלמה וינקר.

אורלי לוי אבקסיס: לפני כן אני רוצה לומר משהו.

אורלי לוי אבקסיס: חברים, כאימא לילדים במערכת החינוך, אני מודעת לקושי האמיתי שהאחיות היום נדרשות לעמוד בו.

אורלי לוי אבקסיס: למכסה הבלתי נתפסת הזאת עם שעון העצר.

אורלי לוי אבקסיס: תקשיבו איך זה גם פוגע בהכנסות השוטפות של הורים לילדים.

אורלי לוי אבקסיס: אם בעבר הילד שהרגיש לא טוב יכול היה ללכת לחדר האחות, לשתות כוס תה חם ולקבל אקמול, היום יש הוראה של משרד החינוך האומרת שברגע שהילד מרגיש טיפה לא טוב, חייבים להזעיק את ההורים.

אורלי לוי אבקסיס: ילדה נמצאת במחזור החודשי שלה וטיפה לא מרגישה טוב, חייבים להזעיק את ההורים שיבואו לקחת את הילדה הביתה.

אורלי לוי אבקסיס: תראו כמה נזק זה גורם לנושא הכלכלי הנרחב, למעגלים.

אורלי לוי אבקסיס: מה אנחנו אמורים לעשות כאן?

אורלי לוי אבקסיס: וזה לא עניין של מה בכך.

אורלי לוי אבקסיס: גם היכולת של העיניים עם המשקפיים האלו של האחות שיכולים לזהות דברים נוספים - לראות מה עובר על הילד, האם הוא נמצא באיזשהו משבר – כי האחות מכירה אותו כי היא נמצאת בשטח בית הספר.

אורלי לוי אבקסיס: כך היה בעבר.

אורלי לוי אבקסיס: אפילו היכולת של אותו ילד לפתוח בדברים אחרים כאשר הוא נותן את אמונו באותה אחות.

אורלי לוי אבקסיס: אנחנו איבדנו את זה וזה עצוב מאוד.

פנינה תמנו: ראשית, ברוכים הנמצאים.

פנינה תמנו: אין ספק שמדובר בדיון חשוב מאין כמותו.

פנינה תמנו: רק לפני כחודש-חודשיים ראינו את דוח מחקר מתכלל שנעשה על ידי משרדי הממשלה ומדבר על ילדים והתעללות בהם.

פנינה תמנו: מהדוח עלה שכל ילד שני עובר התעללות כזאת או אחרת מהקשת הרחבה של ההתעללויות, פיזיות, מיניות ולא עלינו כל הקשת.

פנינה תמנו: קודם נאמר כאן שהאחות פעמים רבות הייתה סוג של מקלט עבור הילדים והייתי רוצה לשים את הפוקוס על הפן הזה.

פנינה תמנו: ילדים מגיעים לאחות ואם הם עוברים מצוקה כזו או אחרת, האחות הייתה הכתובת הראשונה שיכולה לאתר זאת.

פנינה תמנו: האחות פעמים רבות הייתה תופסת את הילד לפני ההידרדרות ולפני שמתבצעת בו פגיעה קשה יותר.

פנינה תמנו: אין ספק שלא מדובר רק בבריאות פיזית אלא בסוף אנחנו מדברים על בריאות נפשית של הילדים שהיא לא פחות חשובה.

פנינה תמנו: שמעתי את הדברים לגבי החקיקה וגם שמעתי את הקריאה שלך להעלות חוקים לוועדת השרים.

פנינה תמנו: אני יחד עם חברתי חברת הכנסת עליזה לביא דווקא בחרנו בדרך האחרת, לא של הגשת הצעת חוק כי אנחנו מבינות את המטריה ויודעות שוועדת שרים יכולה לקבור חוקים עת היא רוצה והמטרה שלנו בסוף כחברה מתוקנת היא לומר שאולי צריך לעצור ואם טעינו, להודות בכך שטעינו ולנסות לחזור לכיוונים בהם אנחנו רוצים לראות את עצמנו כאשר בראש ובראשונה אנחנו רוצים להגן על הילדים שלנו.

פנינה תמנו: אני חושבת שאנחנו צריכים לרכז את המאמץ פחות בביקורת.

פנינה תמנו: אני אומרת זאת במכוון.

פנינה תמנו: לא חיפשתי לבקר את החברות החיצוניות.

פנינה תמנו: מיקור חוץ תמיד גורם לי פריחה, ואני אומרת לכם את האמת.

פנינה תמנו: אין ספק שצריך לחשוב יחד – מי שמתנגד יותר ומי שמתנגד פחות – כי בקרב הרבה חברים מהבית הזה, כפי שאמר חבר הכנסת דב חנין וגם את, יש קונצנזוס.

פנינה תמנו: כולנו מבינים שטובת הילדים שלנו היא החזרת האחיות וצריך לעשות חשיבה אמיתית איך מתחילים הידברות עם האוצר.

פנינה תמנו: עולים כאן נתונים חשובים, נתונים שכנראה אי אפשר להתווכח אתם מבחינה תקציבית, ואם יש נתונים כאלה, בסדר, לא נביא הצעות חוק פרטיות בכפייה אבל הגיע הזמן לומר שאנחנו רוצים להידבר, לא להתנגח, ולהגיע לפתרון לפיו אנחנו מחזירים את האחיות.

פנינה תמנו: יכול להיות שכהתחלה לקבל איזה סוג של כניסת אחיות באזורים מסוימים.

פנינה תמנו: יכול להיות שבהתחלה כמותית המספר יהיה פחות, אבל להתחיל ללכת לכיוון בו היינו.

אורלי לוי אבקסיס: תודה רבה לך.

אורלי לוי אבקסיס: תאמיני לי שבקדנציה שעברה ניסינו הכול וללא המאבק שלנו אני חושבת שגם את הדרום לא היינו מצליחים להחזיר.

אורלי לוי אבקסיס: זה לא התחיל מהצעות חוק פרטיות אבל לעתים הצעות הפרטיות הן אלה שמהוות את הטריגר.

פנינה תמנו: כולם מבינים ששר האוצר מהמפלגה שלנו וגם אנחנו נפעיל את הכבש כדי שבאמת הילדים יקבלו את מה שהם צריכים לקבל.

אורלי לוי אבקסיס: תודה רבה לך.

אורלי לוי אבקסיס: שלא תחשבי שזאת תקיפה אישית.

פנינה תמנו: אני לא חושבת כך.

אורלי לוי אבקסיס: את העוולה הזאת יצרו ידיים אחרות.

אורלי לוי אבקסיס: השאלה אם אנחנו נותנים לזה להימשך או אנחנו עומדים בנקודת זמן כלשהי ואומרים עד כאן.

אורלי לוי אבקסיס: כל הנתונים אומרים משהו אחד וזה שאנחנו שמים את הידיים על האוזניים ועל העיניים, לא ראינו ולא שמענו ולכן אנחנו גם לא מדברים, זה כבר לדעתי גובל בטמטום.

אורלי לוי אבקסיס: פרופסור שלמה וינקר, יושב ראש איגוד רופאי המשפחה.

<שלמה וינקר: בוקר טוב לכולם.

<שלמה וינקר: המצב בשירות הילד, מבחינתי הוא עוד רמזור אדום, עוד תמרור אזהרה להידרדרות של מערכת הרפואה הציבורית שלכאורה לא מעניין אף אחד.

<שלמה וינקר: אני חושש ממצב שבו עוד מעט גם את החיסונים עליהם הייתה גאוות המערכת בארץ, שבעצם בארץ עד לא מזמן וגם היום – למרות שמתחילים להידרדר – מהשיעורים הגבוהים ביותר בעולם, לאן יעבירו אותם?

<שלמה וינקר: לשר"פ?

<שלמה וינקר: לשב"ן?

<שלמה וינקר: אולי לביטוחים הפרטיים?

<שלמה וינקר: אני לא יודע.

<שלמה וינקר: שוב זאת תהיה רפואה רק לעשירים?

<שלמה וינקר: יחס העלות-תועלת ברפואה מונעת הוא הגבוה ביותר.

<שלמה וינקר: רוב החיסונים הם זולים מאוד, התקנים של האחיות, התועלת שאנחנו מקבלים מהם לזמן הארוך היא לאין ערוך מהכסף אותו אנחנו משקיעים בהם.

<שלמה וינקר: אנחנו יודעים את זה וזה נכון בכל מערכת הבריאות.

<שלמה וינקר: בכלל, בתוך מערכת הבריאות בארץ יש אנומליה שיש הפרדה בין הרפואה המונעת והרפואה המטפלת.

<שלמה וינקר: זאת אומרת, עקרונית אולי בכלל גם החיסונים וגם הכול צריך להגיע לקופות החולים, אבל ההחלטה היום היא שהרפואה המונעת בגיל הילדות היא במשרד הבריאות והרפואה המטפלת היא בקופות החולים.

<שלמה וינקר: אגב, אצל המבוגרים זה שונה.

<שלמה וינקר: רפואה מונעת, גם היא אצל רופאי המשפחה ובקופות ואנחנו עושים את זה.

<שלמה וינקר: אנחנו מעודדים חיסונים בתקופת החורף ואנחנו עוסקים בהשמנה ובנושאים שונים אבל משרד הבריאות אחראי על הרפואה המונעת בגיל הילדות וכמו שאני אומר, זה מאוד בעייתי גם לפני ההפרטה, הפרדת הרשויות הזאת, כי שוקלים את הילד בקופת חולים, אולי שוקלים אותו גם בבית ספר והדברים לא מתחברים ביניהם.

אורלי לוי אבקסיס: אני חושבת שההיגיון היה כאשר להורים הייתה מוטיבציה להגיע לקופות החולים או כדי להבטיח שהשירות יהיה נגיש לילד היכן שהוא נמצא כל הזמן במסגרת החובה ועל פי חוק, כך שכאשר אנחנו מנגישים לו את השירות אנחנו מבטיחים כמה שיותר הגעה של השירות הזה לאותם ילדים ולא רק מי שלמשל גר רחוק מקופות החולים, כפי שקורה בדרום, והוא לא לוקח את הילדים לקופות.

<שלמה וינקר: חשוב לשמור על השירות הזה ולחזק אותו.

אורלי לוי אבקסיס: בדיוק.

אורלי לוי אבקסיס: זאת הנקודה.

אורלי לוי אבקסיס: הנקודה היא איך אנחנו מחזקים ואיך אנחנו מבטיחים שירות איכותי שמסתבר שבסופו של דבר הוא גם הזול.

אורלי לוי אבקסיס: תודה רבה לך.

אורלי לוי אבקסיס: חבר הכנסת מרגי ביקש את רשות הדיבור.

יעקב מרגי: גברתי היושבת ראש, אני חושב שהדיון חשוב.

יעקב מרגי: אני מגיע לדיון הזה מדיון אחר בוועדת העבודה, הרווחה והבריאות במסגרת יום הבריאות שהכנסת מציינת, דיון שמדבר על קידום הבריאות בכל הנושא של הרפואה המונעת.

יעקב מרגי: אם הייתי מתכנן את הזמנים, הדיון הזה היה צריך להיות הדיון הראשון כי צריך להתחיל בילדים ואחר כך להמשיך הלאה.

יעקב מרגי: לא יכולתי שלא להצטרף לדיון כאשר מדברים על היבט כלכלי.

יעקב מרגי: זה עוול לצייר את אחיות בתי הספר כאילו הן עסקו רק בחיסונים.

יעקב מרגי: אם אני מתמחר – אני, עם הראש הכלכלי שלי – את ה-150 מיליון שקלים שמשקיעים היום, סכום שרובו ככולו באמצעות החברות עבור חיסונים - בלי לפגוע בחברות שזכו במכרז כדין ואני לא חובט בהן ואין לי טענה כלפיהן כי זאת המדינה שהוציאה את המכרז – למרות שפה ושם הן עושות עוד כמה פעולות קהילתיות ויבורכו על כך, אבל זה לא המפרט שאנחנו צריכים לדאוג שהציבור יקבל ברפואה מונעת.

יעקב מרגי: אחיות בית הספר רוב הזמן השקיעו ברפואה מונעת, בהגברת המודעות והיום זה לא קיים.

יעקב מרגי: לא צריך מחקרים כי כולם יודעים מה הנתרן עושה ומה עושה תזונה נכונה בגילאים המתקדמים.

יעקב מרגי: כולם יודעים.

יעקב מרגי: תאמינו לי שאם זאת הייתה חברת היי-טק, הייתי עושה סטרט-אפ אבל זה תלוי במדינה ואני לא אעשה דבר שאף אחד לא ישקיע בו.

יעקב מרגי: בנושא כלכלי, כאשר כולם יודעים מה הפתרון ומה הצרכים, כאן יש תחושה – וזאת לא רק תחושה אלא זה כמעט מדע מדויק – שאסור שגופים בינלאומיים יציינו את המדינה לשבח כי ברגע שמציינים אותנו לשבח באיזה נושא, שנה אחר כך מחסלים אותו.

יעקב מרגי: גאוותנו הייתה על טיפות החלב ועל אחיות בתי הספר, והנה, אנחנו רואים מה עושים בנושא הזה.

יעקב מרגי: גאוות המדינה הייתה בנושא הזה ובכל מקום ציינו אותנו בהקשר זה.

יעקב מרגי: אני חושב שלא צריך להרפות וטוב שיש לנו חברות כנסת פעילות כדוגמת אורלי לוי שלקחה את הנושא ולא תעזוב אותו.

יעקב מרגי: אני מאחל לה הצלחה בנושא הזה כפי שהצליחה בנושאים אחרים.

יעקב מרגי: אנחנו רוצים שתצליחי.

יעקב מרגי: הנושא הזה הוא נושא חברתי-כלכלי.

יעקב מרגי: הפכנו להיות מדינה של מדדים והחברות הבינלאומיות מודדות אותנו איך אנחנו מעבירים תקציבים.

יעקב מרגי: כשתבואי לאוצר ותאמרי שהוא משלם עכשיו סכום כפול חברות, זה לא מטריד אותו.

אורלי לוי אבקסיס: העיקר שלא יהיו להם תקנים.

יעקב מרגי: עבורם זאת קניית שירותים וקניית שירותים לא מופיעה במדד.

יעקב מרגי: הם מסווים פעולות אחרות חברתיות – פעם קראו לזה בר מינן – בתשלומי העברה.

יעקב מרגי: תשלומי העברה קצת מפריעים למדדים החיוביים של ה-OECD ולכן לאוצר זה לא מפריע.

יעקב מרגי: האוצר ישלם גם אם בשנה הבאה נציין שהשירות הזה עולה לו 250 מיליון שקלים והוא לא יתרגש מכך אלא הוא יתעקש ויתנגד לחוק.

יעקב מרגי: אנחנו צריכים לעשות הכול, לדבר בערכים של בריאות ולא בערכים של כסף כי הכסף לא מטריד את האוצר.

יעקב מרגי: אנחנו צריכים לדבר בערכים של בריאות, בערכים של נזק לחברה ובזאת נצליח.

אורלי לוי אבקסיס: תודה רבה.

אורלי לוי אבקסיס: אני רוצה להעלות כאן שאלה שעברה בראשי.

אורלי לוי אבקסיס: מה קורה עם אותו ילד, תלמיד בית ספר, שהיה חולה או לא הגיע לבית הספר דווקא ביום החיסונים?

אורלי לוי אבקסיס: מי מפקח על כך שהוא מקבל את החיסון שלו, שהוא משלים אותו, לאן הוא הולך?

<קריאה: מה היה כתוב באותו וי?

אורלי לוי אבקסיס: אין לי מושג מה אומר ה-וי, שהיא עברה את הבדיקה או שהיא עשתה את הבדיקה.

<קריאה: זה כדי שהקבלן יקבל את הכסף.

אורלי לוי אבקסיס: מוריה אשכנזי.

<מוריה אשכנזי: אני רוצה קצת לשמוע ומבקשת להתייחס אחר כך.

אורלי לוי אבקסיס: בוודאי.

אורלי לוי אבקסיס: פרופסור יונה אמיתי, נציג איגוד רפואת הילדים.

<יונה אמיתי: שלום לכולם.

<יונה אמיתי: במשך 14 שנים השתתפתי בלמעלה משלושים דיונים של ועדות הכנסת השונות בנושא הזה, כולל שמונה שנים בהם ניהלתי את המחלקה לאם וילד המתבגר של משרד הבריאות ושנים נוספות.

<יונה אמיתי: יש לי את הפרספקטיבה ואת העומק, כמו שציינת.

אורלי לוי אבקסיס: גלה לנו איך זה קרה.

<יונה אמיתי: הדיוני חוזרים על עצמם והקונצנזוס של גורמי המקצוע הוא להעביר ונער קטן של האוצר אומרת אחרת וכך זה הולך.

אורלי לוי אבקסיס: רק כדי לחדד, כשאתה אומר להעביר, זה להחזיר למדינה.

<יונה אמיתי: כן.

<יונה אמיתי: אני רוצה לחדד נקודה שלא עלתה בדיון הזה.

<יונה אמיתי: מאז 2007 השירות הזה טולטל בין מספר מסגרות וכל אחד קיבל על הראש שהביצועים נמוכים, עלויות גבוהות, שירות ירוד, מורל אחיות נמוך וזה חוזר על עצמו.

<יונה אמיתי: גם השנה השירות מפוצל בין שלושה ספקי שירות.

<יונה אמיתי: איפה הגישה הניהולית הנכונה לאחד מבחינה ניהולית הכשרת צוותים ופיקוח?

<יונה אמיתי: הכול מפוצל לשלוש.

<יונה אמיתי: איפה המעקב אחרי הדברים האלה?

<יונה אמיתי: הדברים האלה, בכל ראייה של כלכלן ואיש ניהול, זאת ראייה לא נכונה.

<יונה אמיתי: נקודה נוספת שלא עלתה בדיונים הקודמים.

<יונה אמיתי: השירות הזה מבחינה אנומלית ניתן לילדים בגילאי א' עד ט'.

<יונה אמיתי: למה א' עד ט'?

<יונה אמיתי: כי הוא ליווה את חוק חינוך חובה של שנות ה-50 וה-60.

<יונה אמיתי: חוק חינוך חובה מזמן כבר קיים עד כיתה י"ב, אז מה קורה בכיתות י' עד י"ב?

<יונה אמיתי: יש שירות אחר שמישהו אחר נותן אותו והוא מגיע מכסף אחר.

<יונה אמיתי: עת הייתי במשרד הבריאות, אף פעם לא ראיתי נתונים על כך.

<יונה אמיתי: יכול להיות מצב שבאותו בית ספר שיש בו חטיבת ביניים וחטיבה עליונה, יש אחות אחת מטעם השירות המופרט ואחות אחרת מטעם שירות אחר.

<יונה אמיתי: איזה אנומליה ניהולית.

<יונה אמיתי: איזה חוסר ייעול כלכלי.

אורלי לוי אבקסיס: עובר ביניהן מידע?

<יונה אמיתי: אולי עירית ליבנה תוכל לומר מה קורה מכיתה י' עד י"ב.

אורלי לוי אבקסיס: עירית, עובר מידע בין לבין?

<עירית ליבנה: לא עובר גם בדברים אחרים אבל זאת בעיה אחרת לגמרי.

<יונה אמיתי: בחוק הזה חייב להיות רצף של שירות מכיתה א' ועד י"ב.

<יונה אמיתי: הרי יש כסף לנושא הזה אבל אף אחד לא יודע מה קורה שם.

<יונה אמיתי: לפחות במשרד הבריאות לא יודעים אבל אני לא יודע מי כן יודע.

<יונה אמיתי: הנושא הזה של הפרטה, בכל קנה מידה יש בו טעות מינהלתית, מקצועית, פרופסיונלית, תדמיתית, כלכלית ועוד.

<יונה אמיתי: יש כאן טעות ויש דוגמאות אין סוף.

<יונה אמיתי: מבחינה פרופסיונלית יש שבירה של מורל האחיות.

<יונה אמיתי: חוסר הידע של האחות היכן היא תעשה את השירות בשנה הבאה, האם כן או לא יחדשו לה את השירות בשנה הבאה, איזה אחיות יבואו לשירות כשכל שנה הולכים להפריט אותו ולטלטל אותו ונותנים למפעיל את הגמישות הניהולית להחליט כמה אחיות יהיו בשנה הבאה.

<יונה אמיתי: תסבירו לי באוצר איך קורה שהשירות הזה שבשנתו האחרונה ניתן על ידי שירותי בריאות הציבור של משרד הבריאות בו עבדתי תוקצב ב-54 מיליון שקלים והיום הוא מתוקצב ב-150 מיליון שקלים, כאשר אז היו יותר אחיות מכפי שיש היום.

<יונה אמיתי: זה באמת משהו שאי אפשר להסביר.

<יונה אמיתי: מה היעילות הכלכלית?

<יונה אמיתי: נותנים 150 מיליון שקלים ויש פחות רופאים ואחיות מכפי שהיו לפני מספר שנים בהן התקציב היה חמישים ושבעים מיליון שקלים.

<יונה אמיתי: איזה ראש כלכלי מצליח ליצור מציאות אנומלית כזאת?

<יונה אמיתי: האנומליות האלה ניתנות וחייבות פתרון.

<יונה אמיתי: יש שר אוצר חדש, יש שרת בריאות חדשה, צריכה להיות חשיבה חדשה, אג'נדה כלכלית חדשה ואג'נדה חברתית חדשה.

<יונה אמיתי: אני המום לשמוע שוועדת השרים מתכוונת לכיוון אחר.

יעקב מרגי: אמר החכם באדם: אין חדש תחת השמש.

<יונה אמיתי: נכון.

<יונה אמיתי: האוצר מטעה בנתונים.

<יונה אמיתי: הייתי באחד הדיונים לפני כשנה אליו בא האוצר בצורה רטורית ואמר שאם רוצים אחות בית ספר, זה יעלה מיליארד שקלים.

<יונה אמיתי: בחדר הזה שמעתי את הנתון הזה?

<יונה אמיתי: האוצר לא יכול לבוא עם נתונים פיקטיביים, דמגוגיים ולא בדוקים.

<יונה אמיתי: תסבירו לי איך התקציב הוא 150 מיליון שקלים ויש פחות אחיות ופחות רופאים.

<יונה אמיתי: יש כאן שורה של טענות בכל המישורים ומישהו שפוי צריך לקחת את המסלול הזה, לראות את המספרים ולשנות את זה אחת ולתמיד.

<יונה אמיתי: התסכול של להיות כאן שלושים פעמים ולדבר, יש הרבה שותפים לתסכול הזה, מהווה זלזול באינטליגנציה.

<יונה אמיתי: אני מאוד מקווה שמישהו ייקח את זה גם בראייה הכלכלית למקום שיכול לשכנע את הפוליטיקאים החדשים שיש להם אג'נדה חדשה וסוף סוף ליצור את השינוי.

אורלי לוי אבקסיס: תודה.

אורלי לוי אבקסיס: אני רוצה לפנות לנציג האוצר.

אורלי לוי אבקסיס: עלו כאן הרבה שאלות ואני מבקשת לקבל תשובות, לפני שנמשיך בדיון הזה.

אורלי לוי אבקסיס: יכול להיות שעמדתכם השתנתה ואנחנו סתם מדברים?

<מורי אמיתי: עמדתנו לא השתנתה.

אורלי לוי אבקסיס: תסביר לנו את ההיגיון שלכם.

<מורי אמיתי: קודם כל, ב-15 השנים האחרונות השירות לא ניתן על ידי המדינה אלא על ידי האגודה לבריאות הציבור, לפעמים כקבלן כוח אדם, לפעמים במכרז.

<יונה אמיתי: הניהול המקצועי נעשה על ידי משרד הבריאות.

אורלי לוי אבקסיס: תתמקד בשאלת העלויות והתועלת.

אורלי לוי אבקסיס: לנושא של בריאות, שירות וכדומה, אנחנו נשאל את משרד הבריאות.

אורלי לוי אבקסיס: לגבי עמדת משרד החינוך, נשאל את משרד החינוך.

אורלי לוי אבקסיס: אני שואלת אותך לגבי ההיגיון או חוסר ההיגיון בעלויות לפני שינוי השירות ולאחר ההפרטה.

אורלי לוי אבקסיס: אני שואלת כמה עלה לפני וכמה עלה אחרי.

<מורי אמיתי: אני לא יודע מהיכן נלקח המספר 150 מיליון שקלים.

<מורי אמיתי: לפי הנתונים היום, עלות המכרז היא 110 מיליון שקלים.

אורלי לוי אבקסיס: כמה עוד שילמתם למד"א כאשר יש אירוע מסוים?

<קריאה: יש גם את הדרום.

אורלי לוי אבקסיס: נכון.

אורלי לוי אבקסיס: זה לא מחושב עם הדרום שעבר לידי המדינה.

<מורי אמיתי: עוד עשרים מיליון.

<מורי אמיתי: 130 מיליון.

אורלי לוי אבקסיס: שזה אחרי מד"א.

<מורי אמיתי: כולל המדינה.

<מורי אמיתי: כולל אשקלון ודרום.

<מורי אמיתי: מד"א זה משרד החינוך.

אורלי לוי אבקסיס: זה יוצא מאותו כיס.

אורלי לוי אבקסיס: בשל הפרטת האחיות נאלצו לעשות הסדר עם מד"א, דבר בו קודם לא היה צורך.

אורלי לוי אבקסיס: כמה עלה ההסדר עם מד"א?

אורלי לוי אבקסיס: כבר הגענו ל-130 מיליון שקלים פלוס אבל כמה עלה ההסדר עם מד"א?

<קריאה: 25 מיליון שקלים.

אורלי לוי אבקסיס: עברנו את ה-140 מיליון שקלים.

<קריאה: הם קיבלו גם כסף לפפילומה.

אורלי לוי אבקסיס: אתם מתייעצים ביניכם כי לא עשיתם שיעורי בית?

<מורי אמיתי: לא.

<מורי אמיתי: אני לא חושב שהנתון של מד"א רלוונטי כי גם קודם זה היה.

אורלי לוי אבקסיס: קודם כל לא היה צריך לעשות התקשרות חיצונית.

אורלי לוי אבקסיס: כאשר הפריטו את השירות הזה, גילו שמה שנותר הוא שבתי הספר חשופים למקרים מסוימים בהם אין איש מקצוע שיכול לתת רפואת חירום במקרה שקרה איזשהו אירוע בחצר המשחקים, בכיתה וכדומה.

אורלי לוי אבקסיס: לכן נאלצו לעשות עוד התקשרות.

אורלי לוי אבקסיס: נציגת משרד החינוך, נכון או לא נכון?

<עירית ליבנה: נכון.

אורלי לוי אבקסיס: עירית ליבנה אומרת נכון.

אורלי לוי אבקסיס: לכן העלות הייתה יותר גבוהה, בגלל שגם לא עשיתם שיעורי בית כמו שצריך.

אורלי לוי אבקסיס: דרך אגב, לא אני אומרת את זה אלא מבקר המדינה אומר את זה בדוח של 2010.

אורלי לוי אבקסיס: הוא אומר שכל ההכנה הייתה לא רק חובבנית אלא גם לא ירדה לעומק הפרטים.

אורלי לוי אבקסיס: אם אתם רוצים, אני אקריא לכם את הסעיף הרלוונטי.

אורלי לוי אבקסיס: "קבלת ההחלטה וההיערכות של משרד האוצר, משרד הבריאות ומשרד החינוך להעברת השירותים לגוף חיצוני.

אורלי לוי אבקסיס: קודם להעברת שירות לביצוע בידי גוף חיצוני, נדרש לעשות עבודת מטה ובעניין שירות בריאות לתלמיד היה ראוי לבחון בין היתר מה העמדות של המומחים בנושא, מה אמרו בנדון ועדות שונות, אילו חלופות עומדות על הפרק, מהי העלות והתועלת של כל חלופה, מה נעשה בנדון בעולם המערבי.

אורלי לוי אבקסיס: מבחינת החלופות היה ראוי לבחון את המלצת ועדת נתניהו להעברת כלל האחריות לקופות החולים כדי לשמור על רצף טיפולי ולאפשר למשרד לבצע את תפקידיו כמיניסטריון לבדוק את ההמלצות, ועדת אמוראי, להרחיב את שירותי הבריאות גם לתלמידי י"א-י"ב – כפי שנאמר כאן קודם לכן – לבחון את השאלה מה עדיף לעשות כדי שהשירות הכרוך בעלויות לא מעטות יהיה אפקטיבי, האם ניתן להסתפק בהתקשרות קצרת טווח או שיש צורך בהתקשרות ארוכת שנים כדי שלספק נותן השירותים יהיה כדאי לתת את השירותים.

אורלי לוי אבקסיס: הביקורת העלתה כי עבודת מטה זו לא נעשתה.

אורלי לוי אבקסיס: למעשה השיקול היחידי שנשקל היה החיסכון הכספי הצפוי שלמרות חשיבותו אינו השיקול הבלעדי.

אורלי לוי אבקסיס: לשון אחר, עבודת המטה הייתה לא מספקת".

פנינה תמנו: אין כאן חיסכון.

אורלי לוי אבקסיס: נכון.

פנינה תמנו: אותי מעניין לדעת מה היה לפני ואחרי ההפרטה וכמה זה עלה.

אורלי לוי אבקסיס: מבקר המדינה בדוח שלו מ-2010 אומר שהשיקול היחידי שנבחן היה השיקול הכלכלי וגם כאן כשל משרד האוצר.

אורלי לוי אבקסיס: האם לא הגיע הזמן לבוא ולומר שזה הזמן לעצור לרגע ולעשות חשיבה מחודשת?

אורלי לוי אבקסיס: דרך אגב, יש קונצנזוס מקיר לקיר.

אורלי לוי אבקסיס: בכנסת הקודמת גם שר הבריאות היה אתנו ולכן הצלחנו להעביר את הנושא של מחוז דרום ולא בכדי.

אורלי לוי אבקסיס: השאלה היא מה עמדת האוצר עכשיו.

<מורי אמיתי: לגבי השאלה האם להעלות את הנושא לדיון מחדש ולבדוק את הנושא?

אורלי לוי אבקסיס: לא בדקתם את הנושא?

<מורי אמיתי: הנושא נבדק כל הזמן.

<מורי אמיתי: אני רוצה לדעת האם השאלה היא האם הנושא עולה לדיון מחדש לגבי העלויות.

<מורי אמיתי: זה לא נושא שעולה כל יום לדיון.

אורלי לוי אבקסיס: אתם ידעתם שיש הצעת חוק שעולה לוועדת שרים.

<מורי אמיתי: נכון.

<מורי אמיתי: אני כתבתי את ההתנגדות.

אורלי לוי אבקסיס: מה אומרת ההתנגדות שלכם?

אורלי לוי אבקסיס: ממה היא נובעת?

אורלי לוי אבקסיס: כמה זמן אתה מכיר את הנושא הזה?

אורלי לוי אבקסיס: כמה זמן אתה בשירות הזה?

<מורי אמיתי: חודש וחצי.

אורלי לוי אבקסיס: ואתה זה שכותב את ההתנגדות?

אורלי לוי אבקסיס: תודה.

פנינה תמנו: אני באתי לכאן גם כדי ללמוד ואני רוצה לשמוע אותו.

אורלי לוי אבקסיס: את מבינה למה השרים שלנו מקבלים המלצות?

<מורי אמיתי: זה לא מגיע ממני ישירות אל השר.

אורלי לוי אבקסיס: אני אחזור אליך בהמשך.

פנינה תמנו: אורלי, אני רוצה לשמוע אותו.

פנינה תמנו: הסכום כמעט הכפיל את עצמו ואתם ממשיכים בזה.

אורלי לוי אבקסיס: הוא רק חודש וחצי בתפקיד.

<מורי אמיתי: על איזו שנה את מדברת?

<קריאה: על השנה הנוכחית.

פנינה תמנו: אנחנו יודעים שזה הופרט ולא רק שכמעט מרבית ילדי ישראל לא מקבלים את השירות של האחיות כמו שצריך אלא אנחנו מבינים שזה גם הפך להיות יותר יקר.

<מורי אמיתי: ב-2007 האחוזים שניתנו מבחינת הטיפול היו הרבה יותר נמוכים מאשר כיום.

<מורי אמיתי: כיום אחוזי הטיפול מגיעים ל-95 אחוזים.

<קריאה: מאיפה אתה יודע?

<מורי אמיתי: יש לי כאן את נתוני הפעילות.

פנינה תמנו: תפסיקו לתקוף אותו.

פנינה תמנו: הוא עושה את העבודה שלו.

אורלי לוי אבקסיס: אני מנהלת את הדיון.

פנינה תמנו: לא באתי לכאן כדי שתהיה הצגה אלא באתי לשמוע גם את אנשי המקצוע.

אורלי לוי אבקסיס: אנחנו מקשיבים לו.

פנינה תמנו: אי אפשר לרדת על בחור צעיר שבא ורוצה לדבר ולא מצליח להשחיל מילה.

פנינה תמנו: איזה מין דבר זה?

פנינה תמנו: באמת.

אורלי לוי אבקסיס: עצוב שמשרד האוצר שולח פקיד שנמצא חודש וחצי בשירות.

אורלי לוי אבקסיס: אני רוצה להפנות את השאלה לפרופסור יונה אמיתי שהיה בצוות המקצועי שהתנגד לכך.

<יונה אמיתי: הייתי בשירות באותה שנה.

<יונה אמיתי: אגב, זאת הסיבה שפרשתי ממשרד הבריאות.

<יונה אמיתי: אני רוצה לתת עדות ולתת עובדות לגבי מה שהיה שם.

<יונה אמיתי: השירות עבר באפריל 2007.

<יונה אמיתי: אגב, טעות מינהלתית גסה ביותר כי מי מעביר שירות כזה באמצע שנת לימודים ולא עושה זאת בקיץ?

<יונה אמיתי: השירות ב-2007 ניתן על ידי משרד הבריאות עד פברואר-מרץ ועל ידי הספק החדש שרק לקח על עצמו באפריל את השירות והתחיל להיכנס לבתי הספר ביוני.

<יונה אמיתי: זאת הסיבה לנפילה בכיסוי החיסונים.

<יונה אמיתי: ניתן כסף על חודשיים-שלושה בעוד שכל שירות לא ניתן בהם.

<יונה אמיתי: העברת השירות באפריל, טעות מינהלתית גסה ביותר.

<יונה אמיתי: האוצר כיוון לתאריך הזה.

<יונה אמיתי: בשנת 2006 השירות ניתן במלואו על ידי משרד הבריאות ושיעור החיסונים היה 93-94 אחוזים בתקציב של שבעים מיליון שקלים.

<יונה אמיתי: את עדות בדוקה.

<יונה אמיתי: חבל שאתם לא בודקים את הנתונים בעצמכם.

אורלי לוי אבקסיס: עכשיו התייחסותך.

<מורי אמיתי: אני מסתכל על אחוז החיסונים ואכן כמו שדוקטור אמיתי אמר הוא עומד על 96 אחוזים, כבר בשנת תשס"ז.

<מורי אמיתי: כשמסתכלים על שאר הבדיקות – בדיקות ראיה, בדיקות שמיעה – הפרמטרים שם הרבה יותר נמוכים מהנתונים כיום.

<קריאה: על מה אתה מסתכל?

<מורי אמיתי: על החיסונים.

<מורי אמיתי: אני מסתכל על דוח יחימוביץ לפי 2005-2006.

אורלי לוי אבקסיס: 96 אחוזי חיסונים.

אורלי לוי אבקסיס: עוד משהו?

<מורי אמיתי: בנוגע למה?

אורלי לוי אבקסיס: למה אתם עדיין מתנגדים להחזיר את זה?

<מורי אמיתי: אם מסתכלים על העלויות למשל של לשכת דרום היום, החלק היחסי שלהן, הוא לא שונה בהרבה מהעלות.

<מורי אמיתי: זה לא שהעלות קפצה.

<מורי אמיתי: השירות שניתן היום מכסה הרבה יותר.

אורלי לוי אבקסיס: אתה יודע שמחוז דרום בידי המדינה.

<מורי אמיתי: נכון.

<מורי אמיתי: את שואלת אותי לגבי העלות.

<מורי אמיתי: אם אני מכפיל את זה ביחס לחלק שלו בתלמידים, העלות תהיה בערך אותו חלק.

אורלי לוי אבקסיס: לכן אני אומרת שהשיקול הוא לא כלכלי.

<מורי אמיתי: מבחינת הפרמטרים, התפוקות של השירות כיום שניתן על ידי החברות, הוא ברמה מאוד גבוהה.

אורלי לוי אבקסיס: אתה ראית מה הייתה התפוקה בדרום לפני שהחזירו אותו לשירות המדינה?

אורלי לוי אבקסיס: אתה ראית את הפערים שצומצמו בשנה אחת כאשר המדינה נותנת את השירות?

<מורי אמיתי: אני לא יכול לענות לך על השאלה כי השירות על ידי החברה הפרטית נקטע באמצע השנה ועבר לשירות המדינה.

<מורי אמיתי: אני לא יודע מה היחס באותם חודשים.

<שרית יערי: אבל על 2007 אתה יכול לומר, לגבי הקטיעה.

<מורי אמיתי: לא ידעתי שהייתה שם קטיעה.

<מורי אמיתי: אני יודע שב-2012 הייתה קטיעה.

<מורי אמיתי: כאשר מסתכלים על יתר האזורים בארץ, האחוזים שם – על ידי החברות הפרטיות - יותר גבוהים מהממוצע.

אורלי לוי אבקסיס: בהמשך תיתן עוד התייחסויות.

אורלי לוי אבקסיס: חברת הכנסת עליזה לביא, בבקשה.

עליזה לביא: תודה.

עליזה לביא: אני מברכת מאוד על הדיון הזה.

עליזה לביא: מאוד מאוד.

עליזה לביא: אנחנו צריכים להחזיר את האחיות לבתי הספר ולעשות זאת כמה שיותר מהר.

עליזה לביא: הפוליו לא היה נעצר אם בדרום לא היו אחיות.

עליזה לביא: אני חוזרת מסיור אצל הבדואיות, גם בכפרים הלא מורשים, והפוליו לא היה נעצר.

עליזה לביא: אומרת את זה שרת הבריאות יעל גרמן.

עליזה לביא: בראש השנה האחרון, שבוע לפני, ישבנו חברי סיעת "יש עתיד" וכל אחד אמר את החלום שלו.

עליזה לביא: שר האוצר ביקש שכל אחד ישתף בחלום שהוא רוצה.

עליזה לביא: אני אמרתי שאני רוצה להחזיר את האחיות לבתי הספר.

עליזה לביא: גם שר החינוך, גם שרת הבריאות וגם שר האוצר מבינים שצריך להחזיר את האחיות לבתי הספר.

עליזה לביא: החטא הקדמון של ההפרטה לא נעשה על ידי שר האוצר הנוכחי יאיר לפיד ומי כמוך יודעת שראש הממשלה וראש המפלגה שלך הוא המפריט הלאומי.

עליזה לביא: זה הביא את החטא הקדמון הזה עלינו.

עליזה לביא: אני לא מוכנה שתהיה כאן התעמרות בנציג האוצר משום שאני מקיימת דיונים עם האוצר בחודשים האחרונים.

אורלי לוי אבקסיס: אין כאן התעמרות.

אורלי לוי אבקסיס: יש כאן בקשה.

אורלי לוי אבקסיס: אנחנו צריכים לשתף פעולה כמה שיותר כדי להבהיר את הנושא הזה ואת החשיבות שלו.

אורלי לוי אבקסיס: אני אשמח מאוד לשיתוף פעולה בין כולם.

אורלי לוי אבקסיס: אני רוצה לומר שהנושא הזה עולה כבר בפעם העשירית ולא בכדי הצלחנו להעביר את כל הנושא של הדרום כי אם לא היינו שמים את האצבע על הדופק, לא מצביעים על המחדלים ולא מתריעים בפני מה שקרה שם בנושא של החיסונים, המעבר הזה לא היה קורה.

אורלי לוי אבקסיס: המאבקים האלו יצרו דעת קהל ודעת הקהל הביאה לכך שחל שינוי מסוים בחשיבה בקרב מקבלי ההחלטות.

אורלי לוי אבקסיס: אנחנו צריכים להבטיח שזה יקרה גם בשאר המחוזות.

אורלי לוי אבקסיס: נקודה.

אורלי לוי אבקסיס: אני לא בעימות אתך, אנחנו לא מגינים על ראשי מפלגות ואני מראש אומרת לך שאני לא מתכוונת להגן על ראש הממשלה בכל העניינים ובטח לא בעניינים הכלכליים.

אורלי לוי אבקסיס: הייתי רוצה לדעת שאנחנו קצת מנותקים מהאינטרסים האישיים או מי יבחר בנו מתי ואיפה ימקם אותנו ברשימה.

אורלי לוי אבקסיס: אני רוצה שנהיה נאמנים לציבור ובעיקר לבריאות הילדים.

אורלי לוי אבקסיס: לכן אני קצת תמהה על הנושא הזה.

אורלי לוי אבקסיס: ראש הממשלה שלי הוא גם ראש הממשלה שלך ואם הוא הפריט, האם אנחנו צריכים להגן על כל מה שהוא עשה?

אורלי לוי אבקסיס: בוודאי שלא.

עליזה לביא: אני לא מבינה, לא נתת לי את רשות הדיבור?

אורלי לוי אבקסיס: תקפת אותי באופן אישי.

עליזה לביא: גברתי, אני אשמח מאוד לרשות הדיבור, כמו שאני נותנת לך את רשות הדיבור עת את מגיעה לוועדה שלי.

אורלי לוי אבקסיס: רשות הדיבור שלך.

עליזה לביא: תודה.

עליזה לביא: אני מציעה ואני מבקשת שנשים את הנושא הזה בראש סדר היום במשותף.

אורלי לוי אבקסיס: הוא נמצא.

עליזה לביא: יפה מאוד.

עליזה לביא: אני מבקשת שנדע לשתף פעולה כמו שאנחנו יודעות לשתף פעולה בנושאים אחרים, אם את רוצה שהנושא הזה יתקדם ואני רוצה שהנושא הזה יתקדם.

עליזה לביא: אני לא באה מכנסות קודמות.

עליזה לביא: אני יודעת שהנושא הזה צריך לחזור.

עליזה לביא: אני מגיעה עכשיו מכנס עוסק בזנות נוער – תצטרפו אחרי כן לכנס הזה שמתקיים באודיטוריום הכנסת ויימשך כל היום עם מיטב המומחים בנושא של זנות נוער – ואם תהיינה יותר אחיות בבתי הספר, גם הנושא הזה יטופל.

עליזה לביא: יש לנו היום פירוק של המשפחה, יש לנו היום נושאים נוספים שלא ניתן מענה במקומות אחרים בבתי הספר ושם זאת ההזדמנות האחרונה לתת באמצעות האחיות של בתי הספר.

עליזה לביא: אנחנו צריכים להחזיר את אחיות בתי הספר.

עליזה לביא: אנחנו חייבים להחזיר את אחיות בתי הספר.

עליזה לביא: כמו שאמרתי, זה חטא קדמון שהן הוצאו גם בגלל כל מיני שיקולים כאלה ואחרים שהיו זרים או לא שהיו מספיק אנשים שחשבו שזה חשוב או שהיו קדימויות אחרות.

עליזה לביא: ככל שנוריד את להט הדברים ונדע לשתף פעולה, גם אנחנו כמחוקקים וגם בתוך הבית הזה קואליציה ואופוזיציה, זה יהיה.

עליזה לביא: כאשר יש שיתופי פעולה בין קואליציה ואופוזיציה, הדברים זזים קדימה.

עליזה לביא: גם בתוך הקואליציה לא תמיד כולם תמימי דעים ולא כולם מקשיבים אחד לשני אבל כדאי מאוד שנקשיב.

עליזה לביא: אני פועלת בתוך משרד האוצר.

עליזה לביא: אני מסבירה לך וחוזרת ואומרת שיש כאן התגייסות גם של שרת הבריאות וגם של שר החינוך שמבינים את החשיבות של הנושא.

עליזה לביא: אני קוראת לשיתוף פעולה ביניכם לבין השטח, בינך לביני לבין חברי כנסת נוספים שנמצאים כאן.

עליזה לביא: אפשר ללכת בהצעת חוק אבל אני לא חושבת שהדרך הנכונה כרגע היא להניח הצעת חוק.

עליזה לביא: יש כאן עבודת מטה ושטח, לימוד וגם לראות מהיכן אפשר להביא את התקציב הגדול הזה.

עליזה לביא: לא להביא אותו אלא להחזיר אותו.

אורלי לוי אבקסיס: התקציב קיים.

אורלי לוי אבקסיס: הוא פשוט עובר לזכיינים פרטיים.

עליזה לביא: נכון.

עליזה לביא: צריכה להיות כאן הבנה לטובת הילדים שלנו.

עליזה לביא: זה גם יעלה הרבה פחות כסף למדינה מה גם שאנחנו רואים את השלכות הרוחב והאורך על כל מה שקורה כשאין אחיות בבתי הספר.

עליזה לביא: כל מה שאני מבקשת, גברתי, זה שנדע כולנו לשתף פעולה ולראות איך אנחנו מחזירים את האחיות לבתי הספר.

אורלי לוי אבקסיס: אני מברכת אותך על כך שהנושא נוגע ללבך.

עליזה לביא: מעבר לנוגע ללבי.

אורלי לוי אבקסיס: אני תמיד שמחה לקבל חיילים חדשים למאבק הזה.

אורלי לוי אבקסיס: כולם יודעים שבכנסת הקודמת היה קונצנזוס כמעט מקיר לקיר בין האופוזיציה לקואליציה אבל לצערנו הרב לא הצלחנו להעביר את כל השירות אלא רק את מחוז דרום.

אורלי לוי אבקסיס: בוועדת העבודה, הרווחה והבריאות, כל החברים, עוד מהכנסת הקודמת, חתומים על הצעה ואני באמת מקווה ומאמינה שנצליח לעשות את זה גם במחוזות האחרים.

אורלי לוי אבקסיס: אני רוצה לתת את רשות הדיבור לרופא מחוז דרום.

אורלי לוי אבקסיס: ספר לנו מה קרה כאשר השירות בדרום עבר לממשלה.

<מיכאל גדלביץ': יש לי את הכבוד להיות כמעט שנתיים להיות רופא מחוז דרום שכולל גם את מחוז אשקלון לשעבר.

<מיכאל גדלביץ': במרץ 2012 קיבלנו את השירות לידינו ואני רוצה קודם כל לנסות להעביר לוועדה את תחושת הגאווה שלי בצוות שעבד קשה מאוד ולהערכתי הצליח בצורה מדהימה להרים את השירות שהיה ברמה של משהו בין כישלון לקריסה במחוז שלנו באופן כללי ובהתרסקות טוטלית במגזר הבדואי.

<מיכאל גדלביץ': נדמה לי שזה לא מופיע בדוחות שמצויים בפניכם.

אורלי לוי אבקסיס: בוא תספר לנציג האוצר – והאמת, אני לא מאשימה אותו כי הוא די חדש בתפקידו אבל אני מציינת את זה ששלחו לכאן מישהו חדש ולא מישהו שמכיר את הנושא לעומק – מה קרה במחוז דרום ולמה נאלצו להחזיר את זה בחזרה לידי המדינה.

<מיכאל גדלביץ': רמת הביצוע – ואני מדבר על החיסונים אבל לא רק החיסונים אלא גם בדיקות סינון, גם פעולות קידום בריאות – הייתה ירודה ביותר.

<מיכאל גדלביץ': שבעים אחוזים בסוף שנת הלימודים הקודמת להעברה.

<מיכאל גדלביץ': אני רופא בריאות הציבור ומבחינתי זה מתכון לאסון.

<מיכאל גדלביץ': סדר גודל של שלושים, ארבעים, חמישים אחוזים באותה שנה, עם עשר-עשרים ואפס אחוזים בכיתות ח' במגזר הבדואי, לא צריך לומר כאן סופרלטיבים כי זה ברור.

אורלי לוי אבקסיס: איך זה עובד היום?

<מיכאל גדלביץ': באותה שנה רמת הביצוע הגיעה לרמה של תשעים אחוזים, בשנת 2012-2013, כאשר זה היה בידינו, והגענו לרמה של 88-90 אחוזים, גם של השנה וגם של השנה הקודמת.

<מיכאל גדלביץ': זאת אומרת, היו השלמות.

אורלי לוי אבקסיס: אתה אומר שזה לא הנתון היחיד אלא עשיתם גם השלמת פערים מהשנה הקודמת.

<מיכאל גדלביץ': כן.

<מיכאל גדלביץ': חד משמעית.

אורלי לוי אבקסיס: בעצם שירות כמעט כפול.

<מיכאל גדלביץ': בשנה הראשונה עת קיבלנו את השירות במרץ, הביצוע היה כמעט כפול.

<מיכאל גדלביץ': כן.

אורלי לוי אבקסיס: לחשוב שזה עדיין בחבלי הקמה מחדש.

<מיכאל גדלביץ': עם קושי עצום.

<מיכאל גדלביץ': אני לא מדבר רק על החיסונים אלא אני מדבר גם על ביצוע של הבדיקות, אמנם ברמה קצת יותר נמוכה של סדרי גודל של 75-85 אחוזים לפי הבדיקה.

<מיכאל גדלביץ': בחיסונים אני מדבר על מעל תשעים אחוזים.

<מיכאל גדלביץ': כרגע אנחנו נמצאים היכן שהחברה שביצעה את זה שנה לפני כן וסיימה את שנת הלימודים במעט יותר.

<מיכאל גדלביץ': אני מתייחס לנושא הזה של השירות לתלמיד וטיפות חלב.

<מיכאל גדלביץ': בראיית עולם שלי, וגם של כל הרופאים המחוזיים, מדובר בפול אחד של שירות.

<מיכאל גדלביץ': אני מתייחס לזה כאל משאב לאומי.

<מיכאל גדלביץ': זה לא רק השירות של אחות בית ספר שעושה בדיקות והדרכות בתוך בית הספר.

<מיכאל גדלביץ': יש לי כרגע אירוע של צהבת בישוב בערבה, אחיות בית הספר נמצאות שם כדי לחסן.

<מיכאל גדלביץ': אם נופלים טילים, ובמחוז שלי לצערי מדי פעם נופלים טילים, האחיות יוצאות גם לנושאים האלה.

<מיכאל גדלביץ': יש מעורבות בקהילה.

<מיכאל גדלביץ': אני אמנם נותן דוגמאות קיצון, אבל יש את הנושא של מעורבות בקהילה.

אורלי לוי אבקסיס: יש ערך מוסף בנוסף למה שהתלמיד מרוויח.

<מיכאל גדלביץ': אני מדבר על כך שיש לי משאב והמשאב הזה, כאשר היה אירוע של פוליו, שהוא אירוע לאומי, אנחנו מפעילים את המשאב הזה ואנחנו מפעילים אותו בצורה מדהימה, כך גם יהיה.

אורלי לוי אבקסיס: אתה אומר שבמקרה של האירוע של הפוליו אם לא היו לכם אחיות בית ספר, אחיות בריאות הציבור, היה מסתיים אחרת או שהיינו צריכים לראות מהיכן אנחנו מביאים עוד כוח אדם כדי לפתור את הבעיה הזאת?

<מיכאל גדלביץ': האירוע של הפוליו, עם מלוא המורכבות של האירוע הזה, כאשר יש לי את המשאב, זה עובד.

<מיכאל גדלביץ': האחיות במחוזות האחרים של השירות החיצוני גם עשו את החיסונים, אבל השאלה היא מה היה קורה היכן שזה קרה.

<מיכאל גדלביץ': מה יקרה באירוע אחר שהוא אירוע מסובך במקומות אחרים ואת זה אני לא יודע.

<מיכאל גדלביץ': מה שהיה קורה אצלי, אני יודע שהיינו מתרסקים.

<מיכאל גדלביץ': אין לי ספק בכך שכאן היינו מתרסקים אם זה לא היה בידיים שלנו וכשאני אומר שלנו, זה משרד הבריאות, לשכת הבריאות.

אורלי לוי אבקסיס: תודה רבה לך.

אורלי לוי אבקסיס: אני רוצה שתבינו שאנחנו לא באים בטענות לזכיינים.

אורלי לוי אבקסיס: ממש לא.

אורלי לוי אבקסיס: אין לנו שום כוונה להתנגח בזכיינים ולא משנה מה היה בוועדות אחרות.

אורלי לוי אבקסיס: אנחנו באים לדבר על עצם הרעיון להפריט או לא להפריט שירות כל כך חיוני.

אורלי לוי אבקסיס: אל תרגישו מותקפים כי אתם לא שורש הדיון.

אורלי לוי אבקסיס: ממש לא.

אורלי לוי אבקסיס: רשות הדיבור לנמרוד אלטמן, מנכ"ל נטלי.

<נמרוד אלטמן: מוריה ואני בקשר טוב.

אורלי לוי אבקסיס: אני שמחה לשמוע.

<נמרוד אלטמן: השתדלתי להקשיב בקשב רב לדברים שנאמרו בדיון.

<נמרוד אלטמן: למרות שזה דיון אמוציונאלי ונזרקות כאן הרבה סיסמאות והרבה אמירות, חשוב לי להבהיר ואני מבקש שתי דקות בלי הפרעות, אם אפשר, כדי לתת תמונת מצב.

<נמרוד אלטמן: חבל שאי אפשר להראות את המצגת שהכנו.

אורלי לוי אבקסיס: אנחנו כבר חורגים מהזמן.

אורלי לוי אבקסיס: ב-12:30 כבר נכנסת לכאן ועדת העבודה, הרווחה והבריאות.

<נמרוד אלטמן: אני אדבר במשך שתי דקות בלי הפרעות.

<נמרוד אלטמן: צריך לזכור שיש כאן מספר מאוד גדול עובדים בחברת נטלי שעובדים סביב השירות הזה ועובדים בצורה מסורה, כמובן בהובלת האחיות.

אורלי לוי אבקסיס: כמה אחיות יש?

<נמרוד אלטמן: למעלה ממאתיים אחיות.

<נמרוד אלטמן: בנטלי היו למעלה מ-400 בשנה שעברה וחלקן עברו.

<נמרוד אלטמן: אם אפשר, אני אענה על כל השאלות בסוף אבל אם יותר לי להשלים את דבריי.

<נמרוד אלטמן: אנחנו בעצם קיבלנו לפני קצת למעלה משלוש שנים שירות מרוסק וחבוט כשהמורל של האחיות היה ירוד.

<נמרוד אלטמן: הן היו חדשות לבקרים בבתי הדין לעבודה, היו צריכות לעמוד על זכויותיהן הבסיסיות מול המעסיק הקודם ומאז שאנחנו לקחנו את השירות, אפילו יום אחד לא היינו בבית דין לעבודה.

<נמרוד אלטמן: אנחנו עובדים בשיתוף פעולה עם ארגון האחיות, מכבדים את ההסכמים הקיבוציים כלשונם ואפילו משלמים יותר מאשר משלמת המדינה.

<נמרוד אלטמן: אני אדבר על שני דברים, על רמת הביצוע ועל נושא האיכות.

<נמרוד אלטמן: בטווח של שלוש שנים ביצענו מהפכה בשירות הזה.

<נמרוד אלטמן: ברמת הביצוע, בתשע"ב ובתשע"ג – אפשר לראות לפי נתונים של מערכת רח"ל, מערכת של משרד הבריאות ולא שלנו – ביצענו נתונים ל 95 אחוזים ולא רק בחיסונים אלא גם בבדיקות השמיעה, בדיקות הראייה ובדיקות הסינון האחרות.

<נמרוד אלטמן: בשירות הייתה בדיקת רופא שפרופסור אמיתי בטח זוכר.

<נמרוד אלטמן: אפשר ללכת לדוח של מרכז המחקר של הכנסת משנת 2008 ולראות את תוצאות בדיקות הרופא, כיסוי בדיקות הרופא.

<נמרוד אלטמן: בשנה האחרונה בה עוד ניתן השירות הזה, היינו קרוב לתשעים אחוזים וזה דבר שלא היה לו אח ורע.

<נמרוד אלטמן: יש כאן הישגים חסרי תקדים בטווח של השנים האחרונות ברמת הביצוע.

<נמרוד אלטמן: ברמת האיכות.

<נמרוד אלטמן: חשוב לי מאוד לציין שבוצעו בתשע"ג 1,500 בקרות על השירות הזה על ידי בקריות של משרד הבריאות.

<נמרוד אלטמן: לדעתי זה שירות הבריאות המפוקח ביותר בישראל.

אורלי לוי אבקסיס: מה אמר עליכם בג"ץ?

<נמרוד אלטמן: לא עלינו.

<נמרוד אלטמן: הוא דיבר על המצב לפנינו.

<נמרוד אלטמן: אחת הבקרות של הבג"ץ הייתה על נושא הפיקוח ובזכות זה משרד הבריאות בעצם עובד אתנו בצורה הדוקה ומפוקחת.

אורלי לוי אבקסיס: משרד הבריאות באיזשהו שלב לא הוסיף לכם תקנים וכספים כדי שתעמדו ביעדים כאשר אנחנו חברי הכנסת עשינו כאן קצת רעש?

<נמרוד אלטמן: לפני שנה וחצי יצא מכרז חדש ואם את מתכוונת למכרז הזה, כן.

<נמרוד אלטמן: בשורה התחתונה ביקשו עוד תקנים ואנחנו עומדים במאה אחוזים מהתקנים היום.

<נמרוד אלטמן: יש כאן מגמה חיובית.

<נמרוד אלטמן: שוב, אני לא נכנס לנושא המדיניות כמו שאמרת.

<נמרוד אלטמן: חברת נטלי משתדלת במודל הקיים לתת את העבודה הטובה ביותר שהיא יכולה לתת לתלמידי ישראל.

<נמרוד אלטמן: נאמרו כאן מספר דברים לגבי השירות ברמת האיכות.

<נמרוד אלטמן: קודם כל, אנחנו לראשונה הקמנו לפני שלוש וחצי שנים מוקד פניות להורים.

<נמרוד אלטמן: בנוסף לכך מתבצעים מעקבים.

אורלי לוי אבקסיס: אין לי שום מושג על מוקד כזה ואני אימא לארבעה ילדים שנמצאים במערכת.

<נמרוד אלטמן: יש לנו אלפי פניות בחודש למוקד.

<נמרוד אלטמן: יש הורים שכן יודעים עליו.

<נמרוד אלטמן: המוקד מדוור גם באתר של משרד הבריאות וגם באתר של נטלי.

<נמרוד אלטמן: אנחנו דואגים לעשות מעקבים אחרי בדיקות.

<נמרוד אלטמן: שוב, יש את מערכת רח"ל שמלווה את הילד מטיפת חלב ועד הצבא, יוזמה ברוכה של משרד הבריאות שאנחנו הטמענו לתוך השירות בשלוש השנים האחרונות.

<נמרוד אלטמן: מעבר לבקרות והנושא הזה של מוקד פניות הציבור, אנחנו בעצם דואגים לעשות שרשרת.

אורלי לוי אבקסיס: השירות של מוקד פניות הציבור כרוך בתשלום נוסף שמגיע לכם?

<נמרוד אלטמן: לא.

אורלי לוי אבקסיס: זה מתומחר בתוך המכרז?

<נמרוד אלטמן: זה מתומחר בתוך המכרז.

אורלי לוי אבקסיס: משרד הבריאות אומר כן.

אורלי לוי אבקסיס: זאת אומרת שאת כן מקבלים כסף עבור השירות הזה, משהו שאמור היה לעשות משרד הבריאות.

<נמרוד אלטמן: לפני המכרז האחרון זה לא היה מתומחר וזאת הייתה יוזמה שלנו.

אורלי לוי אבקסיס: במכרז האחרון, את היוזמה שלכם החליטו להכניס.

<נמרוד אלטמן: נכון.

<נמרוד אלטמן: החליטו להכניס את זה.

אורלי לוי אבקסיס: בתשלום נוסף.

אורלי לוי אבקסיס: הבעיה שלנו היא לא עם נטלי.

אורלי לוי אבקסיס: ממש לא.

<נמרוד אלטמן: עוד נקודה אחת לגבי אחריות לאומית.

אורלי לוי אבקסיס: משפט אחרון.

<נמרוד אלטמן: משפט אחרון.

<נמרוד אלטמן: משרד הבריאות, לפני שנה וחצי, התמהמה עם הודעת הזכייה במכרז.

<נמרוד אלטמן: אנחנו קיבלנו את הודעת הזכייה חודש אחרי תחילת שנת הלימודים.

<נמרוד אלטמן: למרות שבמשך שלושה חודשים לא ידענו מי יבצע את השירות, המשכנו להחזיק את המערך הזה על חשבון בעלי המניות של נטלי ועשינו זאת מתוך אחריות לאומית.

<נמרוד אלטמן: לא קיבלנו על זה תשלום אבל עשינו את זה, כי ידענו שאם אנחנו נפטר את האחיות, לא ייתנו להחזיר אותן.

אורלי לוי אבקסיס: כי ידעתם באיזושהי דרך שאתם תמשיכו לתת את השירות.

<נמרוד אלטמן: ממש לא.

<נמרוד אלטמן: אני מבטיח לך שלא.

אורלי לוי אבקסיס: אתם לא כאלה נדבנים גדולים.

אורלי לוי אבקסיס: אתם חברה כלכלית ואתה לא צריך להתבייש לומר שאתם רוצים להרוויח.

אורלי לוי אבקסיס: השאלה אם אנחנו כציבור רוצים להוציא יותר כסף החוצה כדי לקבל שירות מסוים.

<נמרוד אלטמן: חשוב לי שייאמר כמשפט סיום שהמצב בשירות היום הוא משמעותית יותר טוב וחשוב לדעת שנטלי עושה עבודה טובה.

אורלי לוי אבקסיס: תודה רבה.

אורלי לוי אבקסיס: אנחנו יודעים שחלק מהנתונים היום משתנים אם עדיין מחוז דרום היה תחת ההפרטה, כי מחוז דרום הוא המחוז הבעייתי ביותר.

אורלי לוי אבקסיס: לכן אני אומרת שכל נתון שנביא היום צריך לקחת בחשבון שאף אחד לא רצה את מחוז דרום.

אורלי לוי אבקסיס: עירית ליבנה, משרד החינוך.

<עירית ליבנה: בקצרה.

<עירית ליבנה: יש ספק נוסף שלא הוזמן.

אורלי לוי אבקסיס: אנחנו ידענו עליו.

<עירית ליבנה: חבל שהוא לא הוזמן.

<עירית ליבנה: הייתה החלטה על פי מכרז וצריך לתת שוויון בדברים האלה.

אורלי לוי אבקסיס: משרד הבריאות לא עדכן אותנו בנושא הזה.

אורלי לוי אבקסיס: צריך להזכיר שאנחנו מדברים על חברה שמטפלת במחוז מרכז, חברת פמי-פרימיום.

אורלי לוי אבקסיס: במה הם עוסקים בנוסף לזה?

<עירית ליבנה: הם זכיינים של המכרז ועכשיו מתפרסם מכרז חדש.

אורלי לוי אבקסיס: יש להם גם שירותי גרירה ועובדים זרים, לא?

<קריאה: חברת שירותי גרירה ופחחות רכב.

אורלי לוי אבקסיס: התמקצעות.

<עירית ליבנה: מבחינת משרד החינוך, אנחנו נשתף פעולה.

<עירית ליבנה: אנחנו עובדים עם שני הספקים ומסייעים לשניהם כי זאת ההחלטה.

<עירית ליבנה: משרד הבריאות הוא לא ספק אלא הוא אינהרנטי, הוא ב-DNA.

<עירית ליבנה: אני רוצה להציע למרות הביקורת.

<עירית ליבנה: שרת הבריאות עכשיו עושה איזשהו מערך של בדיקה של שירותי בריאות הציבור.

<עירית ליבנה: בדוח מבקר המדינה נאמר שלא בדקו למרות התייעצויות עם אנשי מקצוע.

<עירית ליבנה: כמו שאת אומרת, אנחנו נפגשים כאן הרבה מאוד שנים ואני מציעה לעשות בדיקת שירותי בריאות הציבור ולשם ייכנס גם החלק הכלכלי, הערכי והחברתי.

<קריאה: מה לגבי כיתות י'-י"ב?

<עירית ליבנה: השירות בכיתות י'-י"ב הוא לא שירות חובה והוא מתוך רצון טוב של משרד החינוך עוד בעבר כן לתת שירות על פי הנוהל שקבע משרד הבריאות ורשות או בעלות שבוחרת כן לקיים אותו, היא מתוקצבת.

<עירית ליבנה: אם היא לא מקיימת אותו, היא לא מתוקצבת.

אורלי לוי אבקסיס: את אומרת שיש בתי ספר מסוימים שכן מקבלים את השירות ויש כאלה שלא מקבלים אותו.

<עירית ליבנה: בדיוק.

<עירית ליבנה: ברשות או בעלות שרוצה או מתחייבת על פי הנוהל, משרד הבריאות.

אורלי לוי אבקסיס: רשות שרוצה, אתם עושים אתה מצ'ינג כך שגם היא צריכה להוציא מהכיס.

<עירית ליבנה: לא.

<עירית ליבנה: היא מקבלת.

<עירית ליבנה: במסגרת שירותי בריאות לתלמיד, המאה אחוזים שהמדינה מעבירה פר קפיטה לילד, יש גם 0,2 אחוז למשרת רופא ו-0.3 אחוז למשרת אחות.

אורלי לוי אבקסיס: למה שרשות לא תרצה בכך אם אתם נותנים לה מאה אחוזים?

<עירית ליבנה: לא מאה אחוזים.

<עירית ליבנה: דיבר פרופסור אמיתי על מהות של רצף ואני מאוד תומכת בו.

אורלי לוי אבקסיס: תודה רבה.

אורלי לוי אבקסיס: חברת הכנסת שלי יחימוביץ'.

אורלי לוי אבקסיס: אתם הייתם עדים לפני מספר דקות לוויכוח כאילו אני נוגע בנושא הזה ואתם אל תיכנסו ואל תתערבו, דברים שנאמרו על ידי חברי כנסת ואני לא אנקוב בשמות.

אורלי לוי אבקסיס: אני רוצה לתת עכשיו את רשות הדיבור לחברת הכנסת יחימוביץ' שפעלה בנושא הזה עוד בטרם היכנסי לכנסת.

אורלי לוי אבקסיס: אני חושבת שהיא עשתה את זה בצורה נהדרת.

אורלי לוי אבקסיס: דרך אגב, היא עשתה את זה יחד עם מספר חברי כנסת גם בוועדת הכספים בטרם העבירו את השירות הזה אבל זה לא צלח יותר מדי.

אורלי לוי אבקסיס: אחר כך הצלחנו בכנסת הקודמת לעשות תיקונים קטנים תוך כדי תנועה עם שיתוף פעולה יוצא מן הכלל בין האופוזיציה לקואליציה.

אורלי לוי אבקסיס: אם למישהו מגיע קרדיט, זה לחבר'ה שהיו שם בוועדת הכספים עוד בטרם נכנסנו לפוליטיקה.

אורלי לוי אבקסיס: חברת הכנסת שלי יחימוביץ', אם היית כאן קודם, היית שומעת מה היה.

שלי יחימוביץ': כל המרבה לעסוק בנושא החשוב הזה, הרי זה משובח ומסובך כאחד.

שלי יחימוביץ': אם אנחנו כבר ברגעים נוסטלגיים לגבי שיתוף פעולה, אני זוכרת שכאשר אורלי נכנסה לכנסת, והיא נכנסה לנושאים האלה במלוא העומק, זה היה נפלא והיווה תוספת כוח מדהימה.

שלי יחימוביץ': אני לא יודעת מה היה כאן קודם, אבל זה הנושא שלי ואל תיגע בו, זה דבר שהוא באמת מגוחך כי המהות שלנו על נושא כל כך צודק היא לגייס את מקסימום השותפים מכל קצוות הקשת הפוליטית ולפרגן לכל מי שנכנס אליו כי יחד אנחנו יוצאים מערך כוח הרבה יותר משמעותי.

שלי יחימוביץ': אני אומר דבר עקרוני.

שלי יחימוביץ': קודם כל, זה נכון שבכל דור ודור ובכל שנה ושנה מצאנו את עצמנו נאבקים על פיצ'פקס.

שלי יחימוביץ': מה זה על פיצ'פקס?

שלי יחימוביץ': כאשר נותנים שירותי בסיס דרך מכרזים, נורא קל לפקיד כלשהו באוצר להסתכל על הטבלה ולהגיד שכאן במקום איקס ניתן ואי ולבוא ולהראות לבוסים שלו שהוא עושה את העבודה והוא מקצץ.

שלי יחימוביץ': זה מה שקורה ברגע שיש מכרז של דבר שהוא בבסיס החיים שלנו.

שלי יחימוביץ': מצאנו את עצמנו לא פעם נאבקים על שלושה מיליון שקלים שם ושני מיליון שקלים פה ולהוציא את זה מידיים של זכיין כזה או אחר שהוא בלתי נסבל לטובת זכיין אחר שהוא קצת יותר נסבל אבל גם הוא בלתי נסבל.

שלי יחימוביץ': באמת אני לא רוצה לחלק כאן ציוני, לא לפמי-פרימיום, לא לנטלי, לא לאגודה לבריאות הציבור.

שלי יחימוביץ': המטרה שלהם היא להרוויח כסף.

שלי יחימוביץ': זה מה שקורה כשאתה מוציא מהמדינה שיש לה אחריות לאומית וחברתית ונותן את זה לגוף שהמטרה שלו היא למקסם רווחים.

שלי יחימוביץ': זה מה שקורה וכלום לא יעזור.

שלי יחימוביץ': אנחנו נוכל כל פעם להזיע ולירוק דם ולהילחם על דבר זה ולהילחם על דבר אחר.

שלי יחימוביץ': הסיבה שהגעתי לדיון היא לומר שוב, דווקא עכשיו, דווקא כאשר ועדת גרמן מכונסת, דווקא כאשר נושא הבריאות עולה על סדר היום, דווקא כאשר נושא השר"פ עולה על סדר היום.

שלי יחימוביץ': אני הופעתי לפני ועדת גרמן לפני שלושה חודשים ופרסתי בפניה גם את נושא בריאות התלמיד כדוגמה קלאסית לנושא שהוא במהות ובליבה של מדינה והוא הפך להיות מופרט ואנחנו רואים כמה הוא הידרדר, כמה הוא נשחק, כמה הוא לא משמעותי וכמה הוא לא אבן יסוד השירות הזה שמדינת ישראל קיבלה עליו את פרס ארגון הבריאות הבינלאומי, ששמה יצא לתהילה על זה ועל טיפת חלב.

שלי יחימוביץ': המצאנו שני דברים, אנחנו, מדינת ישראל, המצאנו שני דברים, את אחיות בריאות התלמיד ואת טיפות חלב ולכן תמותת התינוקות כאן היא מהנמוכות בעולם, תוחלת החיים היא מהגבוהות בעולם ושיעור התפרצות המגיפות הוא מהנמוכים בעולם.

שלי יחימוביץ': זה בזכות הדברים האלה.

שלי יחימוביץ': לכן דווקא עכשיו יש סדק כזה, בזמן שבו אנחנו שמים את הדברים האלה על השולחן במלוא הכובד שלהם וצריך לומר את הדברים ישירות ולומר ששירותי בריאות התלמיד צריכים לחזור למדינה.

שלי יחימוביץ': נקודה.

שלי יחימוביץ': רפואה מונעת, זה הדבר שהוא בבסיס החיים של מדינה מערבית והוא גם חסכוני למערכת הבריאות, דבר שכולנו יודעים.

שלי יחימוביץ': כל שקל ברפואה המונעת חוסך אחר כך כספים למערכת הבריאות.

שלי יחימוביץ': גם מוסרית, גם לאומית, גם חברתית וגם כלכלית, והנה יש לנו כאן את הדוגמה שעשה סגן שר הבריאות הקודם יעקב ליצמן, שלקח על עצמו להחזיר למדינה את שירותי בריאות התלמיד בדרום.

שלי יחימוביץ': מתברר שהקופה לא קרסה והדבר הזה עובד.

שלי יחימוביץ': את זה צריך לעשות וזה לא בשמים ואלה גם סכומי כסף קטנים.

שלי יחימוביץ': לכן מכאן אני קוראת לשרת הבריאות, בין אם זה נכון במסגרת מסקנות ועדת גרמן, להחליט החלטה - רציתי להגיד החלטה אמיצה אבל זה לא כזה אומץ לב אלא זאת החלטה מובנת מאליה – לקחת לידי המדינה בחזרה את שירותי בריאות התלמיד.

שלי יחימוביץ': אורלי, באמת תבורכי על כך שאת בלתי נלאית וממשיכה עם זה.

אורלי לוי אבקסיס: אני חושבת שזה שכל החיילים בנושא הזה נשארו לכך, זה רק מראה כמה זה צודק.

אורלי לוי אבקסיס: כשמדברים עם כל חברי ועדת העבודה והרווחה, יש על זה קונצנזוס.

אורלי לוי אבקסיס: כשמדברים עם אנשים שהיו חברים בוועדת הכספים – דב חנין, את, ליצמן – יש קונצנזוס.

אורלי לוי אבקסיס: כשאתה מנסה לגלות מי הילד, כלומר, האם יש כאן איזו נקודה אותה אנחנו לא מבינים, שוב זה אותו פקיד אוצר.

אורלי לוי אבקסיס: מי שכתב היום את ההתייחסות המקצועית של משרד האוצר לחוק שעלה בוועדת שרים, זה היה מישהו חדש שאמר שהוא כתב את ההתנגדות.

אורלי לוי אבקסיס: שאלתי אותו כמה זמן הוא בשירות והוא אמר שהוא חודש וחצי.

אורלי לוי אבקסיס: זאת ההתייחסות.

שלי יחימוביץ': מה שהצביע על זה, אלה השרים ולא צריך לפטור אותם מאחריות.

אורלי לוי אבקסיס: לכן לא העלינו את זה להצבעה כי זה היה נופל.

אורלי לוי אבקסיס: אני מאמינה שיהיה על מה לדבר.

שלי יחימוביץ': אמן.

<חגי לוין: מזכיר איגוד רופאי בריאות הציבור.

<חגי לוין: אני רוצה להודות ליושבת ראש הוועדה ולחברי הכנסת שתומכים בעניין החשוב הזה.

<חגי לוין: זה שירות חיוני ואני מצטרף לדברים שנאמרו קודם.

<חגי לוין: זה חשוב לחוסן גם של התלמידים, גם של בית הספר וגם של הקהילה.

<חגי לוין: אנחנו כמובן לא מחפשים את אותו פקיד באוצר, אבל השיטה בה לא מתכננים לטווח ארוך אלא עושים דברים לטווח קצר ולא חושבים על הדורות הבאים, היא זאת שפוגעת בבריאות הילדים שלנו.

<חגי לוין: אנחנו רואים שכל טלטול כזה קדימה ואחורה גורם נזק אדיר שהוא גם נזק כלכלי.

<חגי לוין: אני חבר סגל בבית ספר לבריאות הציבור של האוניברסיטה העברית, הדסה, ואני קורא לכל השותפים כאן לא לעמוד מנגד בשעת משבר של הדסה שכל פגיעה בה, בסופו של דבר תפגע בכולנו וגם בבריאות של ילדי ישראל.

אורלי לוי אבקסיס: תודה.

אורלי לוי אבקסיס: משרד הבריאות, הרשות לקידום מעמד האישה ומוריה תסכם.

<ליזה רובין: אנשי המקצוע במשרד הבריאות רואים בשירות בריאות התלמיד שירות חיוני שצריך לחזור אליו ועצם העובדה שהוא חזר במחוז הדרום, דבר שידענו לעשות.

אורלי לוי אבקסיס: התוצאות הן טובות.

<ליזה רובין: כן.

<ליזה רובין: אני רוצה להזכיר שלגבי שירות בריאות התלמיד, גם הבנק העולמי שהוא לא בדיוק נושא הדגל של אי ההפרטה, רואה בשירותים מסוג זה של בריאות הציבור שירות שאין להפריט אותו.

<ליזה רובין: עצם ההפרטה גרמה למשרד הבריאות לפרוט לפרוטות את הפעולות שנעשות בשירות אבל בעצם תוך כדי כך הוא גרם לכך שמרוב עצים לא רואים את היער.

<ליזה רובין: השירות הוא לא רק פירוט הפעולות אלא כלל השירות ואני חושבת שזה אחד הדברים הגדולים שאבד בהפרטה.

<ליזה רובין: חשוב מאוד להחזיר את הייעוד הכללי של השירות ואנחנו במשרד הבריאות יודעים לעשות את השירות הזה ואנחנו רואים את זה כהמשך השירות שאנחנו נותנים בטיפת חלב.

<ליזה רובין: כמו שאמר פרופסור אמיתי צריך להרחיב את זה לכיתות י"ב ואפילו חלק מהמרכיבים להעביר לגן הילדים, דבר שאולי היה נותן פתרון למצוקות אחרות כמו הסייעות לילדים עם צרכים מיוחדים, נושא שגם עליו צריך לחשוב, ואיגום משאבים.

<ליזה רובין: אני חושבת שזה נושא שהוא מאוד חשוב.

<ליזה רובין: הטלטול והפיזור בין שלושה גורמים, השינויים ואי הביטחון של אנשי המקצוע בהעברה ממכרז למכרז, גורמים רע לשירות.

אורלי לוי אבקסיס: הרבה אחיות כבר עשו הסבה מקצועית.

<ליזה רובין: השירותים ניתנים לא רק על ידי אחיות.

<ליזה רובין: אנחנו חושבים שיש חשיבות מאוד גדולה לכך שהשירות ירוכז על ידי אנשי המקצוע.

אורלי לוי אבקסיס: תודה רבה.

אורלי לוי אבקסיס: הנה, שמענו את עמדת משרד הבריאות פעם אחר פעם אחר פעם.

<ורד פאר סויד: אני רוצה לברך את חברות הכנסת, גם את שלי יחימוביץ' שמובילה את הנושא שנים, וגם אותך, חברת הכנסת אורלי לוי אבקסיס.

<ורד פאר סויד: שתיכן מובילות את הנושא הזה בהתמדה.

<ורד פאר סויד: אני משוכנעת שכרגע נוצר חלון הזדמנות להחזיר את הנושא.

<ורד פאר סויד: הרשות לקידום מעמד האישה רואה באופן פוגעני את העברת האחיות לעבוד דרך קבלני כוח אדם.

<ורד פאר סויד: זאת העסקה פוגענית כלפי נשים שמונעת מהן את הביטחון הסוציאלי ואת הקביעות.

<ורד פאר סויד: אנחנו מאמינים שזה צורך בסיסי והוא חשוב מאוד בגילאים האלה.

<ורד פאר סויד: אנחנו רואים באחיות גם כתובת שיכולה לסייע באיתור פגיעות ותקיפות מיניות.

<ורד פאר סויד: הרבה יותר נגיש וקל להגיע לאחות במסגרת בדיקה רוטינית ולפתח ולבדוק את הנושאים האלה.

<ורד פאר סויד: אנחנו רואים בזה ערך מרכזי להחזרת מערך האחיות לשירות המדינה.

אורלי לוי אבקסיס: תודה רבה.

אורלי לוי אבקסיס: מוריה אשכנזי.

אורלי לוי אבקסיס: סכמי.

<מוריה אשכנזי: אני רוצה קודם כל להתייחס למחוז הדרום ולמחוז אשקלון.

<מוריה אשכנזי: הם הגיעו למצב של שוקת שבורה אחרי ששני קבלנים ישבו שם.

<מוריה אשכנזי: כאן הייחודיות של אחיות בריאות הציבור.

<מוריה אשכנזי: הם קיבלו את התמיכה מכל אחיות בריאות הציבור שהגיעו מרחבי הארץ לעזור מתוך מודעות והחשיבות בהשלמת החיסונים.

<מוריה אשכנזי: הן באו ועזרו כך שתוך שלושה חודשים, בעזרה של כל אחיות בריאות הציבור, הרמנו את נס הדגל.

<מוריה אשכנזי: במחוז דרום היום אי אפשר לומר שהוא מחוז נכשל אלא להפך, הוא יכול רק לבוא ולהוכיח הצלחה.

<מוריה אשכנזי: המחוז הזה נחשב מחוז קשה עם אוכלוסייה שיש לה אפיונים שונים.

אורלי לוי אבקסיס: נתוני הפתיחה במחוז מאוד בעייתיים.

<מוריה אשכנזי: האמת הייתה שונה לחלוטין.

<מוריה אשכנזי: השיטה שעובדת שם, פשוט מחזירים עכשיו את העבודה עם הרצף הטיפולי.

<מוריה אשכנזי: אחיות טיפת החלב נמצאות גם בבתי הספר.

<מוריה אשכנזי: מתחיל להיות הקשר שהיה עת אני הייתי אחות בית ספר, אז הכרתי את האימא ואת התינוק שאחר כך גדל לילד שהגיע לבית הספר והכרתי את המשפחה.

<מוריה אשכנזי: מתחיל להתאחות מחדש הקשר הזה של הרצף הטיפולי עם המידע הרפואי וכל מה שנדרש ולא קורה כמו שקרה באחד המחוזות, שם את כרטיסי הבריאות אכלו עכברים ואחר כך אוכל לומר לך היכן זה היה.

<מוריה אשכנזי: עכברים אכלו את כרטיסי הבריאות של הילדים.

אורלי לוי אבקסיס: בתוך השירות המופרט?

<מוריה אשכנזי: כן.

<מוריה אשכנזי: ממש כך.

<מוריה אשכנזי: הרצף הזה הוא חיוני.

<קריאה: את זה עוד לא שמענו.

<מוריה אשכנזי: תאמינו לי שאני יודעת הרבה דברים.

<מוריה אשכנזי: בהתייחס לדבריו של נציג קופת חולים כללית שכבר הלך.

<מוריה אשכנזי: הפוליו הוכיח את האחידות וכמה חשובה כאן אחות בריאות הציבור באשר היא.

<מוריה אשכנזי: השילוב היה עם שתי החברות הקבלניות, עבדו ברצף שמונה ו-12 שעות, כולל ערב יום כיפור, על מנת למנוע את התפרצות אותו וירוס פוליו.

<מוריה אשכנזי: זה רק מוכיח את הייחודיות של אחות בריאות הציבור.

<מוריה אשכנזי: נניח שיש התפרצות של חצבת, ברגע שזה מגיע ללשכת הבריאות או לאותן חברות קבלניות, יש את הרצף הטיפולי?

<מוריה אשכנזי: האוכלוסייה של התלמידים היא אוכלוסייה שבויה.

<מוריה אשכנזי: הרופאים יוצאים לביקורי בית ואם מישהו שייך למכבי, הוא הולך למכבי.

<מוריה אשכנזי: איפה השיטה?

<מוריה אשכנזי: חייבת לחזור כאן הריכוזיות, הבלעדיות והאחריות של משרד הבריאות.

<מוריה אשכנזי: מעבר לזה.

<מוריה אשכנזי: דוקטור רובין ציינה כאן שלמעשה הנושא נפרט לגורמים ואני מצדיקה כל מילה שהיא אמרה, שזה חייב לחזור בחזרה אל הריכוזיות של אותה אחות שהכירה את התלמידים, שהכירה את המשפחה, שידעה מתי מגיע רופא לבית הספר, ישבה אתו בבדיקות ולא איזה נהג שאחר כך עזר לשקול ולמדוד - ואת זוכרת שהעלינו את זה בדיון הקודם – כי לא הייתה אחות.

<מוריה אשכנזי: חייבים להחזיר את הדברים למקום הנכון וזה לא יהיה קל.

<מוריה אשכנזי: אני קוראת כאן לכולם לעשות זאת.

<מוריה אשכנזי: חבל ששר האוצר לא הגיע לדיון.

אורלי לוי אבקסיס: אני אמצא את הדרך.

אורלי לוי אבקסיס: אנחנו נעביר לו את כל הנתונים בצורה מסודרת.

<מוריה אשכנזי: הגיעה השעה ועכשיו זאת השעה.

אורלי לוי אבקסיס: נכון.

<מוריה אשכנזי: הגיעה השעה לעצור את זה ונגמר הסיפור.

<מוריה אשכנזי: חד וחלק.

<מוריה אשכנזי: גם הוועדה – בה יושבים אילנה כהן יחד עם דוקטור איתמר גרוטו - זאת שרה של ועדות?

<מוריה אשכנזי: מבחינת מספר אחיות.

<מוריה אשכנזי: אלה לא תקנים רבותיי אלא זה מספר גולגולות של אחיות.

<מוריה אשכנזי: יכולה להיות אחות בחצי משרה ויש לה 14 בתי ספר ולפי המכרז היא צריכה להיות אחת לשבועיים בבתי הספר שלה.

<מוריה אשכנזי: זה קיים?

<מוריה אשכנזי: זה לא קיים.

<מוריה אשכנזי: היא מתרוצצת ממחוז הצפון והיא צריכה לחסן או בבני ברק או בירושלים.

<מוריה אשכנזי: די.

<מוריה אשכנזי: מספיק.

<מוריה אשכנזי: הגיעה השעה שהשירות הזה יחזור למדינה.

<מוריה אשכנזי: הקבלנים, עם כל הכבוד לכם, ימשיכו לעסוק כל אחד בתחום שלו, אתם בתחום הקרדיאלי ופמי-פרימיום תמשיך לעסוק בפחחות רכב ובכל מה שהיא עוסקת.

<מוריה אשכנזי: אני אומרת שחד וחלק צריך להחזיר את השירות.

<מוריה אשכנזי: תיכנסו לאינטרנט ותראו מי זה דוקטור פז.

אורלי לוי אבקסיס: אם זה לא היה כל כך עצוב, זה היה כל כך מצחיק כי בשורה התחתונה, מי שנותן שירות פחחות רכב וגרירה, נותן בסוף גם את השירות הזה.

<מוריה אשכנזי: איפה נבדקים הילדים היום?

<מוריה אשכנזי: בחדר האחות?

<מוריה אשכנזי: לא.

<מוריה אשכנזי: בפרוזדור, במקלט, ליד שולחן בחדר בו יש שולחן ביליארד.

<מוריה אשכנזי: האחות מתמקמת במקום מסוים ואז אומרים לה שתעבור לחדר אחר.

<מוריה אשכנזי: רבותיי, מספיק.

<מוריה אשכנזי: גם הילדים כאן נפגעים והם הראשונים להיפגע.

<מוריה אשכנזי: אני מוכרחה לציין שמחוז אשקלון ומחוז באר-שבע עובדים קשה, האחיות עובדות שם קשה אבל המודעות הזאת להחזיר את השירות ולתת לו את הרמה שבאמת נדרשת, ייאמר לשבחן.

אורלי לוי אבקסיס: תודה רבה לך.

אורלי לוי אבקסיס: כמו שנוהגים לומר, תם ולא נשלם.

אורלי לוי אבקסיס: אנחנו ניפגש כאן בישיבה הבאה של הוועדה ולא בעוד זמן רב.

אורלי לוי אבקסיס: אני אמורה לנסות להגיע לסיכומים עם משרד האוצר כי מסתבר שבמשרד הבריאות הדרג המקצועי מאוד תומך ותשובתה של שרת הבריאות מסתבר שהיא תלויה בתשובתו של שר האוצר, כך שאנחנו ננסה לסגור את זה בערוצים המתאימים.

אורלי לוי אבקסיס: אני חושבת שעם עובדות אי אפשר להתווכח וכי יש עכשיו קונצנזוס בקרב כל הגורמים, פרט לאותו פקיד אוצר שבאמת לבי אתו כי הוא בסך הכול חודש אחד במשרד האוצר אבל הוא זה שבסוף צריך לכתוב את חוות הדעת אם מתנגדים או תומכים בחוק וכך אפשר להבין למה הגענו לאן שהגענו.

<מוריה אשכנזי: אני מאחלת לך הצלחה בפגישה עם שר האוצר.

אורלי לוי אבקסיס: תודה רבה.

אורלי לוי אבקסיס: הישיבה נעולה.